qundao/data-zh-poetry huggingface dataset:
岁晏柬南高囧卿·其一
作者：阮大铖
朝代：明
体裁：七言律诗

离居何必赋招魂，农圃如今道亦尊。鸡肋久捐尘外梦，鸱夷况有眼前樽。一林明月碧如此，六代寒山青不言。多少军烽连野哭，牛衣飒沓亦君恩。
岁晏柬南高囧卿·其二
作者：阮大铖
朝代：明
体裁：七言律诗

灯火莹莹节序间，石麟玉树更怡颜。雪晴松映高人榻，春至梅繁幕府山。放屐莫遗芳杜曲，栖琴长向薜萝间。与君更广云鸿旨，六翮冥冥未可攀。
岁晏答密观见访
作者：阮大铖
朝代：明
体裁：七言律诗

结宇青莲出世氛，衔花麋鹿自为群。钟声静响千峰雪，涧水寒流几道云。夜就山灯缝戒衲，閒标指月映灵文。冰条渐解林香动，春气还从寅地分。
岁暮予筑落成时程禹璜自北归同幼玉长秀社集得年字
作者：阮大铖
朝代：明
体裁：七言律诗

新除荒径竹林边，朋好琴樽自此偏。汐社不愆风雨候，归人更及雁鸿天。庭中藻影能稽月，杯里椒香欲报年。落落岁寒忻共保，春舠讵负石门烟。
岁暮同衷朴访过日卿山甫村居见留闻时事有感
作者：阮大铖
朝代：明
体裁：七言律诗

雪霁寒山山气悠，晴林鸟语亦堪求。风霜共牧平津豕，灯火重缝季子裘。羌管凄其吹夜月，楚香零落满沧洲。与君尽醉枌榆社，梁甫岧峣未敢愁。
岁暮柬谢明府修吉
作者：阮大铖
朝代：明
体裁：七言律诗

岁火祠灯户户哗，江乡节物亦繁嘉。从知邑有鸣琴宰，遂使村无覆釜家。高阁梅英飏树色，深宵柏液引杯霞。印床琴匣春风里，手濯清泉灌旧花。
岊彼诗
作者：阮大铖
朝代：明
体裁：四言诗

岊彼三山，江海是藩。分波若畎，立表疑茎。百谷宗之，昼夜盍云。彼崇者阿，亦丰斯殖。药露炎滋，林芳寒特。以迨川祇，厥驯尔德。君子之有，君子之宽。令仪千岳，澄思怀渊。行芳气洁，式则幽兰。好逑用展，秋棹烟飞。曙霞汐月，是见容辉。未谓几及，风水乖违。言及言归，中心弥捣。俯怍孚鱼，仰惭求鸟。籉笠祁祁，讵如綦缟。班荆采绿，约在春祺。敬此寒山，松柏保之。居诸以寸，亦莫不思。
岩居答温直指再讯·其一
作者：阮大铖
朝代：明
体裁：五言律诗

栖景向岩阿，閒杯理啸歌。起居付残帙，音旨及荒萝。星映寒塘草，风喧野径萝。馀生微尚在，终自恋渔蓑。
岩居答温直指再讯·其二
作者：阮大铖
朝代：明
体裁：五言律诗

道直宁辞黜，高天鉴自存。风霜留弱植，丘壑饮深恩。印屐寒林雪，摊书上屋暾。何当谢锄笠，檐隙望高轩。
岩松咏陶公诗而赋也
作者：阮大铖
朝代：明
体裁：五言律诗

草木何繁长，青松如是閒。飞花香谷口，饮翠下檐间。怀此雨中势，居然秋后山。溪风生日夕，清响为君还。
崔饥仲宰易阳有善政兼读其诸刻·其二
作者：阮大铖
朝代：明
体裁：五言律诗

梁苑推英薮，如君美信稀。能将读书法，种取县花飞。陌暖徭桑茂，春深垄麦肥。是郊真乐土，鸿雁复何归。
巫山高
作者：阮大铖
朝代：明
体裁：五言律诗

巫山不可忆，终古但啼猿。芜绝梦中路，青摇空际魂。峡深云有族，江阔雨无痕。静虑抚琴瑟，幽通理自存。
已戒三山帆风逆还泊銮江招杜退思入舟觞咏
作者：阮大铖
朝代：明
体裁：古风

三山搴予情，逸棹已晨理。风水哂回互，还摘荒洲芷。微月吐遥岸，空外飞鸿止。双树流湘烟，旅情念吾子。明灯黄叶下，寄梦疏钟里。霜筱惑深夕，凉吹渺然起。伐鱼就沙埠，菊逝酒仍美。孤舟自可寻，琴声汎星水。
平等庵偶成·其一
作者：阮大铖
朝代：明
体裁：五言绝句

泠泠曳苍玉，风庭不断香。冯崖眺寒碧，或恐是沧浪。
平等庵偶成·其三
作者：阮大铖
朝代：明
体裁：五言绝句

童子施台饭，诸禽忽而惧。为适野人家，桔槔看浇圃。
平等庵偶成·其二
作者：阮大铖
朝代：明
体裁：五言绝句

白云自来去，山情复何有。胡然无尽时，庑下群峰首。
平等庵偶成·其四
作者：阮大铖
朝代：明
体裁：五言绝句

夜静松子落，山鼠时一鸣。空林殊寂寞，赖此小虫争。
平等庵同闇生明府周子久宗白夜话
作者：阮大铖
朝代：明
体裁：五言律诗

水声连笑语，清响讵能分。遂觉指标月，不知身即云。县花天际雨，林竹定中芬。底事归飞鹤，劳歌使世闻。
平等庵竹下寿徐云仍四十初度
作者：阮大铖
朝代：明
体裁：古风

修竹绿千竿，长留万古月。况复切云岩，妙香时一发。卧君于此间，白石煮薇蕨。松栝引清梦，云霞照玄发。祝君再四十，步履更超越。耳长眉至颐，其健如山骨。余亦策灵寿，相从结溪袜。羞称曼倩生，蟠根拾残核。
平等庵落成过访宗白
作者：阮大铖
朝代：明
体裁：七言律诗

远公开社就何云，竹翠岚光更不分。林月静标方丈曙，池莲常报六时芬。掌中拨食容禽绕，座下敷花藉鹿群。笑我尘间留滞相，风泉还与别声闻。
平等庵雨宿
作者：阮大铖
朝代：明
体裁：古风

晏息向秋窗，叶声蔽山雨。梦浅妙香侵，宵孤百虫侮。虑尽复谁在，境真安所取。纷纷岩户间，微觉天花吐。
广陵纳姬自赋催妆四首·其一
作者：阮大铖
朝代：明
体裁：七言绝句

琼花深处郁蟠根，雪晕香跗与笑痕。冻雀飞飞还小却，独遮莺语到黄昏。
广陵纳姬自赋催妆四首·其三
作者：阮大铖
朝代：明
体裁：七言绝句

黄姑河畔理星车，讵说春丝绾若耶。绝胜旧时门巷在，香风小立博陵花。
广陵纳姬自赋催妆四首·其二
作者：阮大铖
朝代：明
体裁：七言绝句

鹤氅逍遥旧侍臣，口脂面药泽如新。茂陵近草封禅罢，小赠妆前点绛人。
广陵纳姬自赋催妆四首·其四
作者：阮大铖
朝代：明
体裁：七言绝句

小洞流云香满山，持筐采药憺忘还。歌来桃叶娇如许，更在茱萸第几湾。
康居阁同诸衲友送陈曼昭北发
作者：阮大铖
朝代：明
体裁：古风

薰风动祗树，白日照香林。麈尾既交骛，茗碗咸共斟。君子慕天衢，解薜辞幽岑。宁为希世荣，将以弘法音。良玉不隐璞，秋兰何用纫。曾谓遗物浅，不如应化深。留啸与山猿，让粒还松禽。易地见秋月，共作莲香吟。
张二无闻囧卿命暂还毗陵来别论诗竟日复以佳句见投赋答
作者：阮大铖
朝代：明
体裁：古风

芳草能有情，萌芽及荒宅。池脉既浮动，林光渐开坼。閒琴聊独抚，良友适来益。握手坐班荆，喧繁幸咸释。汲就涧中泉，蔬陈篱下碧。静悟花叶香，肆瞩春云赫。古谊逼层汉，微言响寒汐。念子官廿年，图书罗四壁。门柳自萧条，巾车欲何即。时事多艰虞，圣人下躬责。饮犊遁洵浅，騋牝猷方辟。宁渝山鹤盟，力整云龙策。茹檗植坊表，采薇振巾帼。荫我尧天云，讴吟动枯泽。
张兆苏移酌根遂宅时谢司马苧萝汤尔胄在坐·其一
作者：阮大铖
朝代：明
体裁：五言律诗

凉雨滴秋树，客心为洒然。好乘菊健日，尽兴雁来天。深饮秉华烛，高谈破暝烟。梁尘迎曲动，细细落樽前。
张兆苏移酌根遂宅时谢司马苧萝汤尔胄在坐·其二
作者：阮大铖
朝代：明
体裁：五言律诗

停云思胡极，良友复能来。但有樽中好，宁殊径自开。香声喧橘柚，星气满蒿莱。为报庾开府，江南未可哀。
张勋卿湛虚过访以近诗见示赋谢
作者：阮大铖
朝代：明
体裁：古风

春风尔何自，吹绿渐以盈。卧起空香中，弥惬幽栖情。故人念离居，高驾为我萦。聊释梅鼎杓，来搴兰谷英。园木宛相侍，林禽亦谐声。朗怀对云曙，良话削清琴。三复示我诗，琅琅陈冠缨。野心亦嵯峨，负耒薄有鸣。经纶仗云雷，险动屯且亨。岁月方舒徐，农桑遂生成。中宵行饭牛，旦事垄上耕。多感翊尧天，保我稼穑荣。
张宗子吕吉士姚简叔嵇仲举入山相访·其一
作者：阮大铖
朝代：明
体裁：五言律诗

岩壑苍然处，身心入此深。感君历烟路，相访至钟林。昏树倦停策，遥峰寒待琴。清宵陈茗粥，聊见古人心。
张宗子吕吉士姚简叔嵇仲举入山相访·其二
作者：阮大铖
朝代：明
体裁：五言律诗

亦有同心侣，遥遥问薜萝。其人即冰雪，相向在星河。我法尊龙性，时情忌凤歌。何如黄叶下，灯影炤维摩。
张文寺许以摄山白云庵相假读书·其一
作者：阮大铖
朝代：明
体裁：七言律诗

野性由来绝垢氛，飘然合就鹿麋群。故人幸有青山诺，春梦应从白社分。洗药不违深涧月，掩关兼谢隔峰云。琼茅欲礼明徵士，更整筳篿一待君。
张文寺许以摄山白云庵相假读书·其二
作者：阮大铖
朝代：明
体裁：七言律诗

世相何烦问举肥，搴萝试缉水田衣。百年岁月已过半，万里风烟更未稀。但有山芝充石瓮，不妨雪竹闭岩扉。悬知手拨蓬蒿径，鸴羽从君自在飞。
张深之纳姬
作者：阮大铖
朝代：明
体裁：七言律诗

画眉暖阁结流苏，绛蜡光中雒浦图。璚管争调秦内史，香车不避执金吾。艳生小妇钗头蟢，乐奏词人曲里乌。烦典鹔鹴裘换酒，老兵醉欲倩人扶。
张绍和孝廉过访学稼山堂依韵赋答·其一
作者：阮大铖
朝代：明
体裁：七言律诗

金门久矣谢簪缨，大隐清漳漳水清。虎观经应横左席，鸡林贾亦艳高名。怀人星驾来千里，敲月山堂欲二更。深夜樵苏无可荐，閒冯猿鹤作将迎。
张绍和孝廉过访学稼山堂依韵赋答·其二
作者：阮大铖
朝代：明
体裁：七言律诗

指点桃花问索居，蓬蒿一径亦无馀。别来明月梁频满，何意深林屐不疏。浮白尽倾家酿酒，杀青细较住山书。东皋禾黍东篱菊，农圃吾何愧不如。
张若仲久客闽至皖即趣其还楚·其二
作者：阮大铖
朝代：明
体裁：五言律诗

客心何所寓，岚翠与滩声。书就石仓读，琴携竹署鸣。湖香菰米熟，洲暗橘花荣。此际南陔思，知君倍有生。
张金吾以书见讯赋答·其一
作者：阮大铖
朝代：明
体裁：五言律诗

海塘明月下，飒飒起秋涛。此际离居客，谁堪读楚骚。桑乾烽未息，草泽气犹嚣。想见闻鸡夜，君应顾宝刀。
张金吾以书见讯赋答·其三
作者：阮大铖
朝代：明
体裁：五言律诗

人事已如此，安危仗有天。谁移元祐碣，一为勒燕然。谣诼皋夔窘，凭陵蜀雒坚。不然边徼火，何以烛甘泉。
张金吾以书见讯赋答·其二
作者：阮大铖
朝代：明
体裁：五言律诗

太行青可数，堠火接乡云。忧国还思母，兼之独有君。罗裙堂上泣，衣线手中纹。海峤多仙姥，桃花饭可分。
张金吾以书见讯赋答·其四
作者：阮大铖
朝代：明
体裁：五言律诗

涉世饶多感，归田则有身。起居报山鬼，岁月隶农臣。孤屿花衔屋，严滩月媚纶。何时飞片席，于子割鲈莼。
归次咏怀堂哭先恭人
作者：阮大铖
朝代：明
体裁：古风

避地且归来，吾庐宛仍昔。风暄门柳青，雨止江云白。野鼠各缘桁，山鸡自啼栅。麦菜熟已齐，蓬蒿乱无摘。巢燕何奴轩，顾我反成客。堂中机杼声，堂前綦履迹。徽音俨如在，慈灵复奚适。一身等飞藿，百念顿攒戟。长号安可持，泪与莓苔碧。
彭城柬史仓曹荩卿
作者：阮大铖
朝代：明
体裁：古风

举世竞荣利，伊人遵蹇拙。通籍三十年，一官长蹩躠。缊袍衣弗耻，药碗贫自啜。广陵食货区，雄丽今古绝。花光亘霞上，歌钟穷曙撤。而子读书堂，薜萝垂古雪。狐寒藉酒温，罗閒恣鸟媟。白华孺慕深，馀芳澹何悦。初服寄烟霄，除书至云臬。执戟再为郎，屡敦方就列。遥遥尘隐天，嘒嘒蜩鸣蘖。白日慄心魂，端居废言咥。谁能长串羁，坚以谢缁涅。朝辞云陛旗，暮秉徐方节。徐方苦昏垫，气象如鸿荒。空城斗鱼鳖，旷野稀牛羊。抱关亦劳止，握算增慨慷。冰沙冬复春，沟壑氓与商。舟车日夕交，隶卒多流亡。三值藩节经，供亿敢弗臧。念子茹百茶，不第空篚筐。妻孥日以谪，英声日以扬。余方之旧官，问津河水傍。春条感手扳，腊酒临路香。对酒放心神，四瞩天宇光。丽日甸前照，祥云川上翔。虞门启玄籥，禹会集春王。勖子土壤心，贡此五色章。天衢为君亨，宁复咨冯唐。
彭天锡还溧阳止饮感赋
作者：阮大铖
朝代：明
体裁：七言律诗

长荡霜螯近已肥，君归饮啄就渔矶。孤琴不住响红叶，双屐有时登翠微。鹅鸭几曾喧雪夜，犬羊何日息戎机。长安多少高轩客，未许寒山共掩扉。
徐仲衡文学过访
作者：阮大铖
朝代：明
体裁：七言律诗

村径秋云罥碧萝，柴车何路得相过。幽栖款客惟看竹，卒岁谋生有荷蓑。放鹤青田宵听唳，饭牛白石旦闻歌。厨贫高士知无哂，黄叶山斋荐晚禾。
徐南高同年招饮董刺史里淳张怀我孝廉令嗣于凤皇台览古感旧欣慨交集爰赋斯作
作者：阮大铖
朝代：明
体裁：五言律诗

野酌就春草，班荆坐不更。长离复何逝，台竹尔孤生。酒碧林阴厚，峰青夕照明。应怜楚歌客，不共此时情。
徐直指心韦招同根遂同年集陶氏园时正有衡文之命·其一
作者：阮大铖
朝代：明
体裁：七言律诗

西园征盖动秋香，遥筑岑牟近皂囊。高酌紫萸能送酒，小山青桂不惊霜。层霄健翮摩鹰隼，阿阁和鸣兆凤皇。自是澄清多暇日，野人閒得咏沧浪。
徐直指心韦招同根遂同年集陶氏园时正有衡文之命·其二
作者：阮大铖
朝代：明
体裁：七言律诗

霜威久肃鹳鹅军，吁俊天书属惠文。幽谷蕙兰争入佩，天闲云锦定成群。千寻松挂蛟门月，五色芝擎雪窦云。遥忆绛纱高坐处，天香玉露正纷纷。
得侯木庵南湖秋兴诗忆寄
作者：阮大铖
朝代：明
体裁：古风

霭霭嵩高云，飞向梁园宿。风鸣修竹枝，吹香到江澳。江潭渔父习双桨，萧萧曝网芦花荡。烟中忽堕霜鸿声，使人梦在南湖上。南湖之水碧粼粼，主人秋兴诗清新。手持蟹螯对樽罍，迹随雁鹜辞风尘。尘沙歘忽成沧海，白日苍茫颜色改。轩中笑竹几竿存，惟有西山月长在。月出西山黛色青，照君云卧当华星。雪苑欣同鸥饮啄，木天还想鹤仪刑。莘野春深草花碧，不用饭牛歌白石。轩冕知君如等閒，好为苍生赴前席。
得徐太守眉斋书附答·其一
作者：阮大铖
朝代：明
体裁：七言律诗

忆从薇舍接光仪，金掌天中玉树姿。虎竹远询盘瓠俗，鲈莼还问泖湖期。定知涧户罗青桂，遥向云峰斸紫芝。安得烟霜披梦路，挑灯一慰十年思。
得徐太守眉斋书附答·其二
作者：阮大铖
朝代：明
体裁：七言律诗

归来未敢赋閒情，直向渔樵瘗姓名。青史尽多春梦语，绿畴何负野云耕。閒看日下归鸦色，细听林中乳鹤声。采药不还人世改，几回搔首笑蓬瀛。
得徐太守眉斋书附答戴驭长同其令嗣入山相访·其一
作者：阮大铖
朝代：明
体裁：七言律诗

荒林鸡骨已无馀，尚有良朋问索居。吾道不衰东鲁凤，乡心何慕武昌鱼。青山安道翻乘兴，白首扬雄更著书。独羡仲方才发燥，寒云石路自将车。
微雨坐循元方丈得有字
作者：阮大铖
朝代：明
体裁：古风

隐几憺忘心，惧为松云有。秋树一鸠啼，微觉沉冥剖。遂起弄书琴，清言响山牖。雨从中峰来，白日化苍黝。沾濡虽未给，烦蒸谅难久。夙具莲花根，况对香林友。閒吟露草间，霁月复来否。
忆宗白秋客海岳庵
作者：阮大铖
朝代：明
体裁：五言律诗

研山翔皓露，禅定结其中。夕鸟衔情入，秋花质影同。草开星路永，月展岛烟穷。是际飏轻席，从君察海鸿。
忆家大人俶园·其一
作者：阮大铖
朝代：明
体裁：七言律诗

坦坦何惭履道居，云林幽事定无虚。篱间密竹不妨鹤，潭上落花能供鱼。晏坐高斋阅秋水，客来小圃剪春蔬。犹嫌弘景松风闹，懒向华阳乞秘书。
忆家大人俶园·其三
作者：阮大铖
朝代：明
体裁：七言律诗

大隐繇来不近名，萧机玄对浣尘情。据梧尽日曾无梦，动操群峰各领声。祝噎不烦鸠刻杖，步虚自驾鹤为笙。惭予养体真豚犬，烟火空调禁鼎羹。
忆家大人俶园·其二
作者：阮大铖
朝代：明
体裁：七言律诗

小阁青莲佛火光，閒将四大隶空王。绣幢风曳金铃语，石鼎烟流贝叶香。耕穫耻为营下噀，滑稽深欲斥东方。鹿门自践真人隐，顶首先窥觉路长。
忆家大人俶园·其四
作者：阮大铖
朝代：明
体裁：七言律诗

蔼蔼南陔自可亲，幽源慵为逐秦人。紫芝好作芳厨馔，白苧为翻画栋尘。心净莲花容结社，机忘鸥鸟亦归仁。斑衣似不烦儿舞，醉起登前唱郁轮。
忆家大人俶园金陵晤郭侍郎金溪感旧兼送其赴岭南谪所·其一
作者：阮大铖
朝代：明
体裁：七言律诗

十载离居未忍论，秋花重对白门樽。采薇留得馀生在，孤竹弥瞻大节存。黄叶路从湘水阔，青山道为逐臣尊。殊方饮啄君恩重，雷雨行看起伏鲲。
忆李烟客林六长寓天宁寺
作者：阮大铖
朝代：明
体裁：古风

萝雨静可数，闾巷如空山。念君萧寺中，焚香终日閒。闻钟结旅梦，揽镜咨尘颜。野水濯青菰，罕鱼何以飧。晦色不连暮，素月光可攀。霁心托孤琴，为君开潺湲。
忆石巢水云兰若诸衲·其一
作者：阮大铖
朝代：明
体裁：五言律诗

梦寻支远辈，钟磬若微闻。偶见梁间月，思君岭上云。栽莲追白社，纵鹤入青雯。莫恋山窗翠，芭蕉又不分。
忆石巢水云兰若诸衲·其三
作者：阮大铖
朝代：明
体裁：五言律诗

趺坐忆终日，相看惟一峰。满山多种芋，乘雨或移桐。须掩竹房卧，不然岚气浓。朱门等蓬户，吾欲笑深公。
忆石巢水云兰若诸衲·其二
作者：阮大铖
朝代：明
体裁：五言律诗

失计学干禄，长歌怀采薇。还嫌握手日，不见梨花飞。双树栖烟冷，疏钟报雨微。夜深山叶响，好待倦云归。
忧旱诗柬荩卿如园同年·其一
作者：阮大铖
朝代：明
体裁：七言律诗

青帘白发话穷愁，黍臛曾无卒岁谋。近海热云全类蜃，报时灵雨不传鸠。卖文价苦长门贱，弹铗歌无幸舍留。自哂步兵无长物，惟馀犊鼻挂清秋。
忧旱诗柬荩卿如园同年·其二
作者：阮大铖
朝代：明
体裁：七言律诗

菀菀祥桑此一时，农臣仰屋计何之。一寒肘见黔非病，七尺躯修朔苦饥。自分野心衔石阙，谁容愁鬓免霜丝。与君拟学商山老，结伴云中掘紫芝。
怀任克家
作者：阮大铖
朝代：明
体裁：五言律诗

野雪飞不已，怀君静掩关。健当蠲百药，閒即眺诸山。春酒候方熟，林莺唱欲还。会须选芳树，分日共跻攀。
怀周大参慕乾
作者：阮大铖
朝代：明
体裁：七言律诗

秋风吹雁历江云，极目蒹葭一忆君。同舍徵欢长命弈，退朝乘兴即论文。世情别后桑田改，衰鬓看来柳絮纷。好待桃花淮水发，木兰载酒狎鸥群。
怀周玉森·其一
作者：阮大铖
朝代：明
体裁：七言律诗

玉潭寒月白如霜，梦路怀人此际长。竹素閒翻千古墨，梅花高卧一林香。春莺鸣和存交道，野鹤风神类古狂。好待莫愁湖草碧，与君修禊共衔觞。
怀周玉森·其二
作者：阮大铖
朝代：明
体裁：七言律诗

幽梦中宵越薜萝，为怀良友在鸣珂。四夷共辑明堂玉，万国重含大酺和。钜手有人扶日月，閒身将子钓烟波。桃花石雪知无恙，谷雨来听摘茗歌。
怀季吏部因是
作者：阮大铖
朝代：明
体裁：七言律诗

秋声遥动广陵涛，此际怀人更郁陶。青女寒霜盈橘柚，白门小筑隐蓬蒿。步兵托讽惟飞鸴，吏部欢持有旧螯。安得登台同采菊，江天醉指雁痕高。
怀季重观察江州解官还山阴·其一
作者：阮大铖
朝代：明
体裁：七言律诗

猿鹤稽山约未寒，羡君欣整远游冠。繇来圣世容招隐，安有才人不左官。老圃锸长随酒瓮，中山箧岂至渔竿。悬知高枕层霞上，翻恻人间行路难。
怀季重观察江州解官还山阴·其二
作者：阮大铖
朝代：明
体裁：七言律诗

琵琶江月思纷纷，君与匡庐共一云。莲社偶来分虎笑，兰亭长此狎鹅群。乱来野菊难为色，愁至霜枫易入闻。强起支床舒远眺，不堪秋草载斜曛。
怀庐州郑太守麟野·其一
作者：阮大铖
朝代：明
体裁：七言律诗

风尘金斗郁相望，五马骅骝揽辔长。政教新敷庐子国，衣冠重见郑公乡。军书杂沓云迷堞，讼阁孤清月炤霜。更念孑遗心欲折，尽图曾不让西塘。
怀庐州郑太守麟野·其二
作者：阮大铖
朝代：明
体裁：七言律诗

白云吏隐长无事，正好衔觞慰旅颜。未谓乌亭画千石，居然虎节去三山。清溪野艇容垂钓，寒雪江村自掩关。紧待巢湖春水碧，扁舟来与话高閒。
怀徐庆卿表弟·其一
作者：阮大铖
朝代：明
体裁：五言律诗

寒山栖影处，江雁送书来。怀愫略为尽，郁陶聊尔开。天霜酣颂橘，野雪炤吟梅。林卧高閒甚，君无负此杯。
怀徐庆卿表弟·其二
作者：阮大铖
朝代：明
体裁：五言律诗

风烟今特甚，梦路亦艰难。但看长干月，如君共岁寒。家贫从犊鼻，我贵在渔竿。琴里幽兰曲，山空时一弹。
怀止水宗白清隐小止诸上人·其一
作者：阮大铖
朝代：明
体裁：五言律诗

双树挂残雪，与君瓢笠分。别愁历烟草，归梦破江云。月给閒猿啸，经资众蛤闻。白莲秋露满，巾氎想清芬。
怀止水宗白清隐小止诸上人·其二
作者：阮大铖
朝代：明
体裁：五言律诗

云水映茅茨，人间起卧迟。蒸藜抱秋叶，曝衲向山枝。潭影澹相照，松风幽自吹。不知秋梵地，几雁落江湄。
怀百子山
作者：阮大铖
朝代：明
体裁：五言律诗

浮家恒累月，遂有鹿门心。汲水忆猿路，栖烟怀鸟林。高霞徵屦切，清响蓄琴深。何事迎潮月，悽其霜露吟。
怀范玺卿太蒙
作者：阮大铖
朝代：明
体裁：七言律诗

石头鲑菜引归船，别后停云忆远天。月满华鲸乘广汐，秋深黄鹤纵高烟。五山隐处瞻松赤，三径人来问草玄。对酒茱萸无恙否，临风遥祝大椿年。
怀范计部仲闇·其一
作者：阮大铖
朝代：明
体裁：五言律诗

不见史云久，萧萧怀甑尘。每从山月夜，江上望清真。食货倘新志，图书仍旧贫。知君对琴酒，应忆竹林人。
怀范计部仲闇·其二
作者：阮大铖
朝代：明
体裁：五言律诗

吟对峨峰雪，蒸时破郁陶。厨长缮鲑菜，衣不释绨袍。但取蟹螯美，何嫌马骨高。几时公事暇，鸡黍就蓬蒿。
怀赵又汉久客金斗
作者：阮大铖
朝代：明
体裁：五言律诗

坐卧入春草，于君倍有思。客当归雁路，吟及落花时。露药分林吐，山萝荫户垂。石莲秋月好，应践读书期。
怀邹臣虎
作者：阮大铖
朝代：明
体裁：古风

霜月炤空江，梦路千里白。为问水部庐，梅花可曾坼。起居想平善，图书定壅积。末俗持澹心，寒山著高格。鸡鹜方啾啾，冥鸿孰能测。金陵荒树中，牛衣卧逋客。炊黍击冰鱼，青青蔬可摘。乘兴当惠来，孤舟拨遥汐。
怀钱豹叔授经桐中
作者：阮大铖
朝代：明
体裁：古风

庭树日萧瑟，江云更沉沉。夜梦龙眠花，不知秋浅深。美人弄山月，隔溪弹玉琴。清风溪上来，悠然吹我心。我心不可道，离居忆春草。青青水上蒲，纂纂篱间枣。把酒秋蝉悲，閒门叶堪扫。时序阅草木，风物感怀抱。愿遣紫芝英，使我颜色保。
怀魏考叔·其一
作者：阮大铖
朝代：明
体裁：五言律诗

忆与班荆日，秋篱垂豆花。别来三十载，予鬓已增华。老虑准孤鹤，时情看暮鸦。思君擅三绝，白首卧青霞。
怀魏考叔·其二
作者：阮大铖
朝代：明
体裁：五言律诗

结庐临绮陌，何必异寒林。但看閒门雪，斯知静者心。路人归孝弟，素位在书琴。茹虑萧萧处，予情为尔深。
悲广陵四首·其一
作者：阮大铖
朝代：明
体裁：古风

宁作杨子潮，莫作平山土。潮去还复来，土缺不可补。扬州十万户，掘土为朝餐。太守闻之伤，心肝寸寸土。寸寸皮尔曹，乏食攘我为。
悲广陵四首·其三
作者：阮大铖
朝代：明
体裁：古风

沙田大麦熟，沙田人家哭。昨日府差坐大舸，手持文书吓杀我。太守禁麦无作浆，汝家屋内闻糟香。汝刈麦，汝酿酒，缚汝府中见太守。速炊冷灶烹鸡豚，黄金赠我我出门。
悲广陵四首·其二
作者：阮大铖
朝代：明
体裁：古风

天乾河浅底见石，召伯之鱼过河泣。衔索来告鲤与鳊，渔户府中催罪钱。听得卖儿复卖女，明日大纲来打汝。
悲广陵四首·其四
作者：阮大铖
朝代：明
体裁：古风

玉钩斜，泣露花，行人夜听山鬼哗。问鬼何所苦，问鬼何所忧，松门阴火长啾瞅。自言鬼多鬼亦馁，府中日日催人来作鬼。
感怀·其一
作者：阮大铖
朝代：明
体裁：七言律诗

江田无穫岂辞贫，高寄曾何怍逸民。尽质书琴犹卖赋，但存药饵取滋身。情慵不耐延宾客，踵息聊堪养欠伸。好待梅花暄且发，窥园一与酌清真。
感怀·其三
作者：阮大铖
朝代：明
体裁：七言律诗

叹其隰矣赋何哀，焦土谁曾举耜来。下噀瘠还逢螟贼，高天坚不予龙雷。故乡白马风声至，新法青苗火急催。只恐西塘图不尽，画工阁笔一徘徊。
感怀·其二
作者：阮大铖
朝代：明
体裁：七言律诗

孤情原不解私图，况是田园雨未苏。三语久曾麾阮掾，四方谁可觅胡奴。鱼穷枉作过河泣，蜗惫从教挂壁枯。閒取咏怀诗数卷，朗吟饱听悦妻孥。
感怀·其四
作者：阮大铖
朝代：明
体裁：七言律诗

天王明圣此何时，苍昊全无雨泽施。虏帐未闻移塞上，妖氛犹自弄潢池。郊无可乐容鸿渐，孑竟谁遗备茧丝。每望星辰高共语，祥桑洚水亦过期。
感怀寄慰田郡伯三峨量移还蜀
作者：阮大铖
朝代：明
体裁：七言律诗

峨眉晴雪照归装，数卷图书共隐囊。纵使世情如滟滪，难磨清咏在沧浪。径开彭泽三秋菊，亩列成都百颗桑。圣主知君心似水，争传冰誉满朝阳。
感旧寄莫方伯寅赓湖上·其一
作者：阮大铖
朝代：明
体裁：七言律诗

山中兰蕙畹俱荒，冉冉怀人梦路长。三观封霞悬畏垒，六桥夕月饮沧浪。鹤声不为传呼歇，荷气翻令案牍香。安得浮家过西塞，相从一省志和狂。
感旧寄莫方伯寅赓湖上·其二
作者：阮大铖
朝代：明
体裁：七言律诗

楸枰世事复何如，七泽仓皇急羽书。郧国是村成蔓草，时贤报主有箯舆。鲈莼官舍犹能办，鱼笋兵厨亦未疏。江上烟云湖上月，与君出处共于雎。
感时赋慰仲茅先生
作者：阮大铖
朝代：明
体裁：五言律诗

谤高才子例，直黜腐儒言。但解危时组，长开胜地樽。伊濂行让祀，绛灌亦输尊。特羡莺啼处，高舂正闭门。
感时赋慰十三叔并诸兄弟·其一
作者：阮大铖
朝代：明
体裁：七言律诗

窈窕秋山青可怜，更逢落木下晴川。江鱼薄媵寒潮水，野雀深啼晚树烟。纵目高台迟佚女，愁吟梁甫有遗篇。汩余日月芦中老，招隐难为众嫭先。
感时赋慰十三叔并诸兄弟·其二
作者：阮大铖
朝代：明
体裁：七言律诗

瑟瑟微风鸣女萝，邀予睇笑彼山阿。衣能至骭呼牛语，艾不张罗奈雀何。净露宛从荷屋降，幽香谁并竹林多。烹雌酿秫深相劳，穷达无如理啸歌。
感辽事四首·其一
作者：阮大铖
朝代：明
体裁：七言律诗

帝日长临东海波，赴汤其奈釜鱼何。大车有骨专长狄，小丑无知比尉陀。行役年来问原隰，忧天夜起视星河。毛邻徼外山如雪，勒石行看属斧柯。
感辽事四首·其三
作者：阮大铖
朝代：明
体裁：七言律诗

拊心忍忆圣躬劳，下濑楼船合度辽。尽有悬金酬士死，谁其饮羽射天骄。春风塞草青无色，夜雨幽燐碧未消。天马不来濛谷冷，祁连空筑汉嫖姚。
感辽事四首·其二
作者：阮大铖
朝代：明
体裁：七言律诗

落日腥沙白骨横，春风不到受降城。锦貂尽瘗名王帐，刁斗虚传汉将营。万灶可怜埋草露，长弓何日下欃枪。俞儿瓠种咸充幕，铜虎还徵乐浪兵。
感辽事四首·其四
作者：阮大铖
朝代：明
体裁：七言律诗

戎索承平未可宽，羯奴无赖抵三韩。城边乌尾讹偏剧，殿外螭头影尚寒。苜蓿黄云屯万骑，梅花火树照千官。梦回隐隐听灯市，箫鼓阗阗未肯阑。
慈姥湖旅夜怀子卿风雨之和州·其一
作者：阮大铖
朝代：明
体裁：五言律诗

旷野悲难释，伤君又独征。暮帆迎汐路，雨夜惑江声。既断颠风渡，还驱疲马行。忧时兼念友，遂觉一身轻。
慈姥湖旅夜怀子卿风雨之和州·其二
作者：阮大铖
朝代：明
体裁：五言律诗

亦慕端君适，平生心奈何。未甘沦日月，遂不有风波。意与川原极，形兼雾雨和。车门张燧处，未卜察牛歌。
慰吴明府闇生失职并邀寓集园
作者：阮大铖
朝代：明
体裁：七言律诗

憔悴年来向水滨，蕙稠兰枻漫相亲。麦鱼载起芦中色，箪豆能推桑下人。单父厉声琴里调，莱芜罪格甑间尘。繇来守职难为吏，穷海鸡栖有负薪。
慰方朋庵·其一
作者：阮大铖
朝代：明
体裁：五言律诗

太息龙门令，寥寥蚕室居。如君能执戟，较此意何如。沂泽回天马，秋窗注鲁鱼。深情念鸡骨，涕泗及荒庐。
慰方朋庵·其二
作者：阮大铖
朝代：明
体裁：五言律诗

避世何辞放，还嫌舌尚存。修烟冯鸟逝，广汐快鱼翻。共对高松月，同浮野菊樽。特怜秋草外，烽火照江门。
慰方朋庵与马瑶草同宿范华阳居瑶草述其逝姬有感·其一
作者：阮大铖
朝代：明
体裁：五言律诗

暝烟绵下泽，息影向梅花。土屋春何静，松窗梦亦嘉。种鱼陂水活，捃粟野风斜。不识高閒意，谁先处士家。
懊恼词
作者：阮大铖
朝代：明
体裁：七言绝句

妒杀封家十八姨，一帘红雨乱漂丝。年年只见吹花落，不见落花吹上枝。
戈给谏敬舆过访不值赋此
作者：阮大铖
朝代：明
体裁：七言律诗

春城柳絮已阴阴，小圃烦君物外寻。穷巷烟荒朱雀草，野桥风递碧鸡吟。花间觅句宫莺和，客至衔杯禁月临。华省几时封事暇，相迟同响少文琴。
戴驭长同其令嗣入山相访·其二
作者：阮大铖
朝代：明
体裁：七言律诗

大隐曾同金马门，十年抱犊卧江村。相看双鬓已如许，但醉一樽何复论。日月讵随烽火逝，诗书藉有典型存。与君窈窕迎山月，九辨为招薜荔魂。
折杨柳
作者：阮大铖
朝代：明
体裁：五言律诗

二月垂杨叶，东风吹处生。攀条马嘶动，飞絮妾心惊。离别良有以，踌蹰空赠情。如何正分手，黄鸟试春声。
抵高邮徐水部准明以治水出即放舟至淮上
作者：阮大铖
朝代：明
体裁：五言律诗

一寒颓月气，众叶酌风声。况急严城柝，难为旅泊情。星通笭箵路，霜刻雁鸿程。且问淮阴钓，清流共濯缨。
招姚康伯光含万周有邰吴汤日潘次鲁家兹园公长子叔饮俶园·其一
作者：阮大铖
朝代：明
体裁：古风

白石何齿齿，华星亦桓桓。短襦冒重露，对酒开长叹。客从远方来，授我以云英。一服云色好，再服令体轻。挥手为谢客，天道焉能明。忧从中来，掇将如何。身之兕虎，手无斧柯。扶桑昏昏翳天际，精卫罢衔海波逝。公且渡河奈公何，亦复谁能长厉揭。我胡为者枯蓬中，五弦方听弹薰风。
招姚康伯光含万周有邰吴汤日潘次鲁家兹园公长子叔饮俶园·其二
作者：阮大铖
朝代：明
体裁：古风

元会以还复谁是，荷锸差无落吾事。星高夜白传樽空，怅望糟丘起长喟。君不见西山春老薇亦荒，枣花麦秀吹茫茫。又不见桐庐之滨一拳石，潭静烟深吊寒碧。昨日朱颜发华滋，今朝清镜盈霜丝。笑尽一樽苦不足，君胡对酒长嗟咨。年光如顾人嗟咨，长江应有西北时。
挽会稽太守齐越石先生·其一
作者：阮大铖
朝代：明
体裁：七言律诗

秋山云树正相望，吊鹤何时下草堂。维帝欲收河岳气，伊人遂歇蕙兰芳。胸馀剡曲千林笋，家剩成都数亩桑。尚有平生蝌蚪字，离离芸阁散馀香。
挽会稽太守齐越石先生·其二
作者：阮大铖
朝代：明
体裁：七言律诗

夙昔心期惬德邻，慈恩诗酒杏园春。初衣久遂云中卧，奇服翻为帝所宾。官过贾生宁叹诎，勇方陶令岂辞贫。龙眠秋露滋瑶草，烟驾知君赋采真。
挽徐侍御孟麟
作者：阮大铖
朝代：明
体裁：古风

忆昔侍从明光辰，推君岳岳批龙鳞。揽辔遍询周道俗，解衣长徙汉家薪。孤凤遂为鹰隼嫉，长沙儋耳同迁谪。高逵刷羽入青云，易地拊心歌白石。十年抱犊耕江田，君官再起之西川。鸡黍坐倾春社酒，莺花一系海门船。苦竹猿啼满江雾，青帘白舫遥遥路。予亦避地歌五噫，移家卜筑金陵树。移文未至君且归，草堂松菊争相辉。百虑不关蜗角斗，一樽相对蟹螯肥。传家代有青缃字，荀龙谢凤曾何异。藜火长吹太乙灯，角巾每过嵩阳寺。雒下香山接古欢，竹林作达交盘桓。鲈鱼入馔期先至，乌臼啼枝兴未阑。今年三作诀绝语，自云旦夕骑箕去。疑是逍遥偶尔言，不道修文名果署。石麟始悟再来身，维摩示疾无兼旬。宛尔梅花能引梦，超然桑扈返于真。卓荦家声齐万石，出处平生况贞白。顽艳焚香陈薤辞，衣冠执绋盈槐陌。狸首兴歌予更深，寒云落叶怀人琴。悲凉莫问龙蛇岁，侘傺长为鵩鸟吟。大招讵省人间苦，鸺鹠昼啸山鬼舞。安得从君白玉楼，赤文绿字相参补。
挽李玄素·其一
作者：阮大铖
朝代：明
体裁：七言律诗

大星如斗堕丸丸，步动清源白日寒。躔次已知还浩气，枢中谁与建高坛。板舆天路依潘岳，食案云中奉伯鸾。天付一门慈孝节，世人空作壑舟看。
挽李玄素·其二
作者：阮大铖
朝代：明
体裁：七言律诗

松筠阁畔盘桓地，忧国长嗟髀肉生。客至中宵陈大斗，人推五字敌长城。令威不返摩云鹤，供奉长骑捉月鲸。帝所定知仍缓带，层宵飞下雅歌声。
挽杨中丞浴阳·其一
作者：阮大铖
朝代：明
体裁：七言律诗

哕哕朝阳振羽仪，姓名同挂党人碑。感增旷野遗身处，悲动孤城骂贼时。鲁国握拳黄壤坼，苌弘化血碧芜知。九京若与鸩鸠遇，为道忠邪已列眉。
挽杨中丞浴阳·其二
作者：阮大铖
朝代：明
体裁：七言律诗

奇字玄亭燬作尘，妻孥捃拮楚江滨。君恩何日求廉吏，天道谁云福善人。两地云山怀好友，十年雨雪泣孤臣。怜予踪迹浑漂泊，挂剑无从泪满巾。
挽黄王屋·其一
作者：阮大铖
朝代：明
体裁：七言律诗

邢州谁是鲁灵光，才具推君独擅场。诗思并如千顷阔，山樽长带百泉香。逢迎不惯称能吏，任率居然肖古狂。洒泪试看垂绝语，修文好去白云乡。
挽黄王屋·其二
作者：阮大铖
朝代：明
体裁：七言律诗

深约秦淮把钓纶，如何桑扈遽还真。应知供奉鲸飞日，愧尽曹蜍貉啖人。挂剑泪零苫次土，梦楹凄动繐帷尘。传经幸有佳儿在，不藉优伶起负薪。
搏仲社长自里中过慰赋此
作者：阮大铖
朝代：明
体裁：七言律诗

高树悲风警敝庐，君来始忆岁将除。霜帆影白寒沙雁，雪汲烟青冻釜鱼。避地馀身兼草土，暮年古处笃诗书。初香更悟林花坼，聊浣椒觞慰索居。
摄山东峰石上坐月
作者：阮大铖
朝代：明
体裁：古风

竹路亦何白，凉月灿东岭。客心感佳夕，游咏孰能屏。危步历禽上，清言满松听。泉幽滴春脉，林贞抱秋影。澄鲜入何际，空明转遗境。微风拂露花，石上苔弥净。身心化寒碧，沉冥不知省。赖闻霜下钟，山萝动微警。
改筑集园诗六章·其一
作者：阮大铖
朝代：明
体裁：五言律诗

贫居托意深，考室就南林。户不登凡鸟，栖宁后众禽。孤琴弄江月，嘉树结秋阴。但预先贤达，沉冥未可寻。
改筑集园诗六章·其三
作者：阮大铖
朝代：明
体裁：五言律诗

清音引玄对，岂曰好楼居。华月夜亲梦，高云晴覆书。遗身怜草木，生计佞樵渔。但有罗门雀，朝昏幸不疏。
改筑集园诗六章·其二
作者：阮大铖
朝代：明
体裁：五言律诗

柴门闭深草，车马更何喧。鸡学山翁祝，蝉从弟子翻。阴晴觇井气，山水媚琴言。底事桃花岪，劳劳问瀑源。
改筑集园诗六章·其五
作者：阮大铖
朝代：明
体裁：五言律诗

閒看少微星，秋清映草亭。持螯资独拍，相鹤展遗经。竹翠沾巾履，桐阴扰户庭。此时长啸动，山月若为听。
改筑集园诗六章·其六
作者：阮大铖
朝代：明
体裁：五言律诗

高情无刺促，小阁领清芬。月涌千灯塔，霞敷十赉文。坞深花失曙，林迥叶留曛。不识羊求侣，谁来就白云。
改筑集园诗六章·其四
作者：阮大铖
朝代：明
体裁：五言律诗

兀傲寄东墙，陶然世虑忘。鸠扶藜杖稳，蝶戏綵衣香。抱瓮贪浇圃，开帘习卖浆。閒情课幽事，白日为余长。
改筑集园诗六章杜于皇自临皋省其尊人于溧阳儒署见访赋赠·其一
作者：阮大铖
朝代：明
体裁：五言律诗

濑水白云稠，轻操负米舟。因携雪堂月，为破竹林幽。星彩眉分现，寒香咏与收。蟠胸浑鸟篆，诗礼复何仇。
新晴同以冲先生坐弘济禅院石阁
作者：阮大铖
朝代：明
体裁：七言律诗

密筱幽篁绕定龛，高窗更俯瞰江潭。角巾饭衲嵩阳寺，野火烧藜懒瓒庵。钵影尚涵将晓月，经行时触未归岚。知君衣白当邻圣，黄叶容予扫石楠。
新秋招殷徵卿过山斋因谭楚中山水之可游者·其一
作者：阮大铖
朝代：明
体裁：五言律诗

秋气还林薄，悠然动远思。因招江上客，閒赌竹边棋。雨后篱花润，风前絺服疑。尘情浑欲尽，微讽潓阳诗。
新秋招殷徵卿过山斋因谭楚中山水之可游者·其二
作者：阮大铖
朝代：明
体裁：五言律诗

芳草沧州上，秋知绿映舟。几随浮客棹，共作汉皋游。花覆罗含宅，江清庾亮楼。宜城多美酿，莫不贳鹴裘。
方司成书田见过感赋·其一
作者：阮大铖
朝代：明
体裁：七言律诗

研北推君二十年，如今双鬓雪俱牵。高车响并莺声至，清论飞于柳絮前。谢傅墅閒芳草坼，孙弘阁敞晚山妍。请从绛帐诸生后，问字来分太乙烟。
方司成书田见过感赋·其二
作者：阮大铖
朝代：明
体裁：七言律诗

圣代潢池警未平，渔樵梦亦入军声。夔龙愿奏云天舞，鹅鸭长销雪夜兵。苇岸尚容鱼网曝，麦秋不废穑车鸣。野夫敬枕严滩月，閒漱清流咏濯缨。
方圣羽四十初度·其一
作者：阮大铖
朝代：明
体裁：五言律诗

江流何浩荡，朝夕展烟云。结室蛟台上，读书遥羡君。风林搴海月，石濑饮霞文。九子多来鹤，瑶笙试可闻。
方圣羽四十初度·其二
作者：阮大铖
朝代：明
体裁：五言律诗

昭世无迷宝，兼君仕已彊。聚萤光定满，牧豕径从荒。秋水资风击，天香挟露翔。上林闻献赋，吾亦发吾狂。
方坦庵过集园话旧感赋·其一
作者：阮大铖
朝代：明
体裁：五言律诗

绕径野云稠，轩车为破幽。霞高孤鸟逝，月至百虫求。岩户空香罥，宵灯静语流。餐君多古意，鸡黍讵堪留。
方坦庵过集园话旧感赋·其二
作者：阮大铖
朝代：明
体裁：五言律诗

林竹领清狂，因君理月觞。语还参布被，衣已杂宫香。饮雨鱼梁近，开云鹤路长。所欣情具胜，出处各芬芳。
方孩未礼普陀回至銮江相晤感赋
作者：阮大铖
朝代：明
体裁：七言律诗

遥礼青莲汎岛隅，鹏云蜃雨片桴俱。香台密结金仙印，碧海单提明月珠。烟火已从云汐判，身心都向水天无。君归应笑长生客，桂树婆娑老一壶。
方密之见访即送其游吴·其二
作者：阮大铖
朝代：明
体裁：五言律诗

击汰复何适，白云吴会长。江枫搴秀色，海月弄秋光。古市箫声断，高丘剑影荒。烦穷练马义，一发步兵狂。
方尔止见访感旧
作者：阮大铖
朝代：明
体裁：古风

兰茝三十年，与君先子好。峻义干青云，英词搢芳草。屡献北阙书，归种南山稻。次第谒承明，云龙感天造。哲人萎昭世，予亦堕舆皂。音尘若在梦，江海叹长浩。之子美何度，英立洵国宝。身固琼华枝，气则江山藻。好我终古心，示以周行道。翔益下蓬藋，疏荣与梨枣。黄虞事敏求，虫鱼亦深讨。宛在搴兰居，故人述遐抱。亭亭秋月閒，瀼瀼露花皓。清醑陈枯鱼，鼓钟为君考。日月收群星，谷王备行潦。勉矣庶殆邻，鼎实誓相保。
方肃之白天都还画溪以书见讯赋答
作者：阮大铖
朝代：明
体裁：古风

危坐若垂钓，此语夙所美。凉雨秋灯中，顾影居然是。独持寒竹心，静审啼虫旨。划然天都云，广荫而遐峙。鲜意感枯梦，高情破荒视。于焉获我性，亦既见吾子。陶陶永一樽，长谣报芳芷。遂觉尺素烦，加餐托双鲤。
旅怀呈青山相国·其一
作者：阮大铖
朝代：明
体裁：五言律诗

圣代何多故，潢池警未舒。殷忧无乃甚，策力讵全疏。野月啼枝鹊，春星点罶鱼。尤怜江甸草，新绿正虚徐。
旅怀呈青山相国·其二
作者：阮大铖
朝代：明
体裁：五言律诗

鼎臣休浣地，朝夕傍钟山。邵圃长依阙，鸿歌未出关。朱弦凄独夜，绿野照愁颜。定感尧天梦，殷勤下筑间。
旅怀寄忆豹叔·其一
作者：阮大铖
朝代：明
体裁：五言律诗

石门湖草色，乱后复如何。念子牛衣地，春寒侵女萝。欃枪贯芒角，庚癸易农歌。安得浮渔艇，春鸥共白波。
旅怀寄忆豹叔·其二
作者：阮大铖
朝代：明
体裁：五言律诗

隔岸惊烽火，因知天堑雄。山川元自险，疏凿亦何功。断渡渊鱼慑，嬉巢社燕同。回思觞咏处，高柳曳江风。
旅怀感呈南高囧卿居庐·其一
作者：阮大铖
朝代：明
体裁：五言律诗

愁思如芳草，春来日日生。烟花迷令节，烽火掩孤城。乡梦啼莺断，微生旅燕轻。遥怜故林竹，新碧欲何成。
旅怀感呈南高囧卿居庐·其二
作者：阮大铖
朝代：明
体裁：五言律诗

谷兰香可把，良友惜居庐。楗户枕春草，明灯开梵书。庭长迎吊鹤，梦亦泣皋鱼。始悟迟环召，知君重割裾。
旅怀柬何计部蓉庵
作者：阮大铖
朝代：明
体裁：七言律诗

乌衣旅食共閒閒，小隐莺声草色间。圣世宁烦忧赤羽，主恩到处予青山。烟深渔屋鸥相狎，月静耕墟犊自还。此地捕鱼兼酿黍，与君长驻老亲颜。
早春怀计无否张损之
作者：阮大铖
朝代：明
体裁：古风

东风善群物，候至理无违。草木竞故荣，鸿雁怀长飞。二子岁寒俦，睇笑屡因依。殊察天运乖，靡疑吾道非。凿冰弄还楫，春皋誓来归。兹晨当首途，遥遥念容辉。园鸟音初开，篱山青且微。山烟日以和，及时应采薇。古人无复延，古意谁能希。
早春至平等庵忆宗白游吴
作者：阮大铖
朝代：明
体裁：五言律诗

寒花绕岩曲，孤锡向何飞。楚峤猿中秀，吴云鸟外微。林香开药路，龛碧积苔衣。君梦如谙此，何须破夏归。
春云诗为湛虚勋卿觉斯宫端枉集赋
作者：阮大铖
朝代：明
体裁：四言诗

春云肆瞩，言荫衡庐。风疏林鸟，沫集蘋鱼。婆娑花药，乘暄告舒。感此和节，杖藜投屣。石户开琴，山樽衔醴。客亦高轩，翩其来止。鸡鸣深树，鹤舞前岑。蔬香登碗，蕙气冯襟。清池演漾，涤影徵心。乃就班荆，乃陈论谑。轻阴疑雨，憺怀维漠。静对篱山，众青咸若。悠悠时运，俛仰何叹。良朋旨酒，释此无欢。逍遥白日，规景云殚。荆薪代烛，馀兴盍尽。云动不繁，志意弥敬。露下星高，清言殊圣。升车执袂，我心忉忉。霞萦远岫，草暖平皋。愿言重过，携手以敖。
春五日雪与价人肃应五一损之感赋·其一
作者：阮大铖
朝代：明
体裁：五言律诗

对此空林雪，尘机向尔开。朋樽眷寒竹，高咏敌芳梅。弥觉身心逸，翻令云动猜。还觇山候暖，徙药践春苔。
春五日雪与价人肃应五一损之感赋·其二
作者：阮大铖
朝代：明
体裁：五言律诗

层城极游目，风景忆斜川。高隐一以逝，胜情谁不然。兴观酬皎雪，语默寓春烟。尽日衔觞圣，逍遥达我天。
春初怀吴幼玉颜若龄倪三昧·其一
作者：阮大铖
朝代：明
体裁：五言律诗

春林抱繁雪，不泯曙禽声。感此和静意，臻予朋好情。土膏达潜脉，花叶兆初英。天运诚如是，何贪沮溺名。
春初怀吴幼玉颜若龄倪三昧·其二
作者：阮大铖
朝代：明
体裁：五言律诗

寒流鸣野涧，宁藉汲相遗。敦宿饶有获，怀新空尔为。暄开微草处，雪释众山时。君但酣觞圣，年光讵可思。
春初述怀寄方无念首联即雪际得无念书梦中句也
作者：阮大铖
朝代：明
体裁：古风

积雪照岩户，读君寒岁书。倏忽节遂更，梅间罗我居。末蝶香已展，将莺叶方初。游氛冒泽雾，苔沫激晴渠。情生固有劳，候尽安所馀。斟酌春风中，我怀益以愚。雨至谨山约，田园念当锄。此事治便已，不复思畋渔。悠悠此穷年，焉知盈与虚。八公秀春云，溪犬无敢嬉。云有无念子，天花漾精庐。平等山色在，灵异钟音殊。广月被江淮，千里流潇疏。向兹印遥心，同异将焉如。
春初齐价人相访余适东游率尔别去兹复见过赋此即送其再往皋城授经·其二
作者：阮大铖
朝代：明
体裁：五言律诗

剥啄重阴下，开樽御晚凉。人偕江雨集，吟割水花香。又欲驱征马，悠悠载夕阳。秋林应尔思，明月挂高霜。
春夕雷雨大作晓霁枕上口占呈兹园大人
作者：阮大铖
朝代：明
体裁：古风

春宵盛雷雨，林卧憺忘喧。嗒焉形神交，尘虑安得援。踵息未易固，山梦犹然繁。所历举非故，殊别桃花源。整策追孤霞，秋烟开一村。药香既连畹，芦叶时隐门。转步达清溪，溪古趣弥敦。聊就苔泉濯，复聆松风翻。山月宛能来，照见石上樽。不速二三老，依依道寒温。觉顷已闻钟，未毕渔樵言。展转遂亭午，白日丽前轩。起循池上步，池水閒心魂。绿光若微演，岸草增春痕。花叶沐以齐，晴鸟纷我园。伫立始有悟，任运良可尊。逝者固如斯，转盼何足论。明晦复何馀，寤寐无一存。愿言礼松乔，育守天地根。
春夜同叶以冲越卓凡先生集卓左车裓园
作者：阮大铖
朝代：明
体裁：古风

春畴野烟绿，是处闻空香。山翠既虚无，月气殊微茫。奉身入清机，耳目非故常。向夜竹籁喧，栖禽念归翔。小碧摘园蔬，静御灯下觞。哂时睇笑开，酌古离忧长。鸡鸣桃花源，犬吠华子冈。夙隐千峰外，今居绮陌傍。始悟高士心，虑澹景亦荒。琴书一念深，举世无敢狂。余方负遁情，憺然托菰蒋。时依落花卧，或与孤云飏。君尚选高柯，为余挂萝裳。
春夜同搏仲元起损之家衡之兄泊江口小饮·其一
作者：阮大铖
朝代：明
体裁：五言律诗

向夜江烟定，春星次第开。沙明潮月吐，风善树香来。炊击渔航火，酤安野市醅。閒心兼静侣，鸥鸟尔何猜。
春夜同搏仲元起损之家衡之兄泊江口小饮·其二
作者：阮大铖
朝代：明
体裁：五言律诗

薄游成小泊，寄梦入江花。若有芳蘅意，翻疑凫雁哗。琴樽御良夜，星月卫浮家。因笑乘槎客，劳劳水一涯。
春夜泊江口小饮
作者：阮大铖
朝代：明

向夜江烟定，春星次第开。
沙明潮月吐，风善树香来。
炊击渔航火，酤安野市醅。
闲心兼静侣，鸥鸟尔何猜。
春夜野馆独饮有怀前之弟读书松阁
作者：阮大铖
朝代：明
体裁：古风

向夜山气流，春草饮繁露。閒此灯下心，感彼虫声鹜。即境固无欣，深酌渐开趣。思君昼讽暇，松园展恬步。偶察乳禽鸣，时与落花遇。和泽幸已稠，郊原绿咸嫭。何当揽琴樽，薄讯蘼芜路。
春寒感怀先恭人
作者：阮大铖
朝代：明
体裁：古风

春寒应作雨，霢霂固其常。然于云倦时，旋坼林日光。山鸠屋上鸣，石燕沙中翔。江风庭前来，瑟瑟欺我裳。我裳匪絺绤，被体如秋凉。女萝亦有姿，兰蕙亦有芳。怜无慈母缝，使我中怀伤。
春日园居程搏仲钱豹叔衡之兄前之弟夜集
作者：阮大铖
朝代：明
体裁：古风

春风解沉冥，霁心难与味。骋望感有馀，静审意弥会。林暄香讵弱，禽适语方泰。同心既偕集，清论亦旋沛。杯旨泛寥廓，灯英播芳霭。淹坐遂忘疲，孤钟肃灵籁。敬此良夜娱，达生理无外。
春晚郊居范子明自桐来同价人五一过访时雨适降欣赋兹作·其一
作者：阮大铖
朝代：明
体裁：五言律诗

野阁枕松翠，褰开云满林。情真踰狎俗，务简薄从心。花杂山厨饭，萝衔石户琴。因君询古处，微激楚兰吟。
春晚郊居范子明自桐来同价人五一过访时雨适降欣赋兹作·其二
作者：阮大铖
朝代：明
体裁：五言律诗

好雨连昏旦，农情幸尔酬。风泉声并合，草木性俱柔。山气清无惑，村舂晚自流。于兹怀静正，野酌共悠悠。
春暮得贾方伯孔澜中州书
作者：阮大铖
朝代：明
体裁：五言律诗

千里夷门草，青青直到淮。晤言殊有托，搴采复何乖。隐几河流静，开帷岳色佳。知君为政暇，于此寄高怀。
春望蛟台有怀圣羽庐居·其一
作者：阮大铖
朝代：明
体裁：五言律诗

晴云开岫色，想见紫芝庐。触物定臻叹，怀恩难辍书。巢音传乳雀，笾实荐春鱼。俯仰南陔下，知君思有馀。
春望蛟台有怀圣羽庐居·其二
作者：阮大铖
朝代：明
体裁：五言律诗

悠悠千载士，几得肖孤云。自负能遗世，交持况有君。霞情开鸟上，夜讽切猿闻。好整支床瘁，春风甚可群。
春阴同圣羽价人五一慧玉乔伯集园中得樽字
作者：阮大铖
朝代：明
体裁：五言律诗

林阴若微雨，遂觉绿光繁。此地延群益，悠然尽一樽。风恬花气定，萝警鹤声翻。坐对无言处，弥令真意存。
春雨坐江阁闻光黄警感怀寄木公密纬
作者：阮大铖
朝代：明
体裁：五言律诗

江雨繁无次，春阴贯薜萝。閒知芳草至，渐察语禽多。泽气滋青甸，沙光紊白波。遥思流目际，君亦奈情何。
春雨感怀寄木公密纬逸少
作者：阮大铖
朝代：明
体裁：五言律诗

然疑明圣世，蠕蠕动黄巾。野戍乖农务，官徭及钓缗。且寻榆社酒，莫负若洲春。努力陈牛饭，慵书献大臣。
春雨旅怀柬叶少宰以冲吴廷尉玉华两先生·其一
作者：阮大铖
朝代：明
体裁：五言律诗

江雨绵无辍，閒知春草深。揽衣集秋气，隐几类孤岑。花药恬开步，琴书静侍吟。冶城际芳月，幸植岁寒心。
春雨旅怀柬叶少宰以冲吴廷尉玉华两先生·其二
作者：阮大铖
朝代：明
体裁：五言律诗

旷野欣相率，朝饥耻负薪。静衔彭泽酒，平视葛天民。鱼雾冯潮吐，禽烟逐树新。时情正多感，不独戒黄巾。
春雪忆颜若龄读书山中·其一
作者：阮大铖
朝代：明
体裁：五言律诗

春江何甚雪，撰酌昧芳期。念子整烟驾，还山寻紫芝。鸣琴林月觉，洗耳涧云疲。若更逢瑶草，遗之慰我思。
春雪忆颜若龄读书山中·其二
作者：阮大铖
朝代：明
体裁：五言律诗

高枕并山雪，思君视听清。遵时固余事，易地亦閒情。篱井称恬汲，镫舂无妄声。悠然循作息，遁世复何名。
春霁闻若龄将入豹岭咏此订次月偕幼玉往游
作者：阮大铖
朝代：明
体裁：古风

春山纷睇笑，列景给游衍。嘉子独往意，恬然谢矜勉。及时课耕种，馀力肆讽撰。穆穆秉弘尚，趣伸迹弥卷。余方守尘巷，庭圃溺微善。所未辟粱縠，志气何繇展。候至鸧庚鸣，村深杏花暖。此当追高烟，良话讵令简。
昼憩文殊庵
作者：阮大铖
朝代：明
体裁：古风

息机入空翠，梦觉了不分。静抱虚白意，高枕鸿濛云。一禽响山窗，亦复嗤为纷。卧足日已夕，起步罕所群。暝壑松风来，悠悠吹我醺。此中日月殊，百药生霞纹。溪葛花蒙茸，岩桂香氤氲。饮涧绿虹下，啸月玄猿闻。仙灵定来栖，招隐曾足云。
晓入郊庵示恒一·其一
作者：阮大铖
朝代：明
体裁：五言律诗

辨色投香界，沿林闻曙鸦。诸天如与晤，群动绝无哗。饮露挂危叶，持霜有健花。老僧方漱齿，迎旭转楞伽。
晓入郊庵示恒一·其二
作者：阮大铖
朝代：明
体裁：五言律诗

黄叶秋窗下，焚香薄作閒。暂能违俗务，聊当入名山。清夜吟长苦，繁霜鬓不还。千峰兼万壑，何日闭柴关。
晓园偶怀前之弟
作者：阮大铖
朝代：明
体裁：古风

曙月如纤云，不共秋河没。步起向西园，看此兴超忽。朝暾接露光，鲜采荡心骨。步屧憺忘还，谁谓清景歇。秋竹池上閒，寒辉夜当发。将子抱琴来，山樽共馀蕨。
晓过石马冲
作者：阮大铖
朝代：明
体裁：七言律诗

古原何地不桑麻，六代陵园问曙鸦。是处石麟衔晚照，几闻笙鹤驭高霞。横塘绿水漫菰叶，平圃青藤罥豆花。野犊不知离黍恨，踏莎还上玉钩斜。
晚坐弘济寺
作者：阮大铖
朝代：明
体裁：七言律诗

古柳参差掩寺门，荆篱石埠自为村。风严乌榜通茭浦，日落渔炊就荻根。野月荒荒难辨色，江峰寂寂更何言。镫前无限浮沉思，销在菰香水鹤喧。
晚坐弘济寺
作者：阮大铖
朝代：明

古柳参差掩寺门，荆篱石埠自为村。风严乌榜通菱浦，日落渔炊就荻根。野月荒荒难辨色，江峰寂寂更何言。灯前无限浮沈思，销在菰香水鹤喧。
晚坐弘济寺
作者：阮大铖
朝代：明

古柳参差掩寺门，荆篱石埠自为村。
风严乌榜通菱浦，日落渔炊就荻根。
野月荒荒难辨色，江峰寂寂更何言。
灯前无限浮沉思，销任菰香水鹤喧。
晚次舒城同程搏仲张损之衡之兄前之弟夜酌
作者：阮大铖
朝代：明
体裁：五言律诗

春烟绕桑柘，于此问征轩。野渡冰澌活，灯宵市火繁。梅知攒水曲，月定照山樊。共有江乡思，谁能负一樽。
晚霁同元甫望九子有怀李供奉白
作者：阮大铖
朝代：明
体裁：七言律诗

九子青岚霁不收，搴芳信宿向中洲。布帆岂待鲈鱼挂，水幕聊寻海燕俦。春市垆开香饮月，空江烟尽澹淩秋。独怜供奉虚飘泊，不共清溪此夜舟。
晤吴予翮予采
作者：阮大铖
朝代：明
体裁：七言律诗

离居梦屡到龙眠，握手将君倍惘然。归燕几家存聚落，啼莺何地不风烟。已知婚宦俱成累，未必渔樵可自全。安得烽销兼税薄，卖文沽酒度馀年。
晤孙铨部意白感旧
作者：阮大铖
朝代：明
体裁：七言律诗

冶城新柳正鸣莺，握手相看百感生。共駴风波人世满，为怜辛苦贼中行。一官大隐齐黄绮，六代方山类削成。回首遂园觞咏地，西京烽火几时平。
晤戴初士感旧赋·其一
作者：阮大铖
朝代：明
体裁：古风

乘桴竟安适，不妨都市游。都市饶缁尘，孤云心悠悠。寒月挂屋角，梦到边海头。冰雪耀川涂，立马风飕飕。黄沙无边岸，白骨如山丘。本无志士怀，对此叹不收。仰视鸿雁飞，泪下缘缨流。诗书恐零落，田圃无良谋。
晤戴初士感旧赋·其三
作者：阮大铖
朝代：明
体裁：古风

忆交水部公，初解南宫薜。握手如平生，相欢略形迹。是时国家暇，屡注朝参籍。吟拈净业香，屐破西山碧。饮酒连晦明，舒啸裂金石。不知者曰狂，吾各从吾适。去此踰廿年，人琴感畴昔。岳岳逢元方，道故泪沾臆。为问华表松，青苔生几尺。烽火遍江皋，挂剑安可得。
晤戴初士感旧赋·其二
作者：阮大铖
朝代：明
体裁：古风

南州有高士，遥蹑安道踪。閒若宫亭云，秀出香炉峰。素志励松柏，清辞冒芙蓉。上书不得意，高卧西山虹。著就等身书，樽酒颇不空。盱衡视天地，天地还龙钟。蔚荟诚朝隮，狐裘亦蒙茸。大言祝鹏雏，无然感途穷。六翮罔不具，君其俟培风。
晤谭友夏·其一
作者：阮大铖
朝代：明
体裁：五言律诗

佳人何宛在，片席下潇湘。几载芳蘅梦，悠悠为尔长。然疑对灯火，辛苦述烟霜。便拟高台畔，同歌礼凤凰。
晤谭友夏·其二
作者：阮大铖
朝代：明
体裁：五言律诗

高才多诞曼，和静孰与君。给兴与芳草，栖心如古云。花源千嶂切，正则一灯分。莫恋寒河钓，明时终右文。
晤陈驾部剑华感赋
作者：阮大铖
朝代：明
体裁：七言律诗

道直谁能避转轲，青山无恙奈贫何。柴桑杯蚁长酣菊，廷尉门禽不畏罗。甑底清尘标俭德，车前白石起劳歌。与君笑阅人间世，駴雨冲风荡九河。
晨起
作者：阮大铖
朝代：明
体裁：古风

中夜寐恒觉，披衣待鸡鸣。本无志士怀，汲汲将胡成。前园树蔬菜，岁俭取当羹。雨泽未易希，乾土龟坼生。苟非灌溉力，枝叶何繇荣。墙东读书处，破屋垂欲倾。诛茆而索绚，为结三两楹。僮仆日老懒，维时届嘉平。夙兴课力作，孰谓吾无营。
暑月园居偶成
作者：阮大铖
朝代：明
体裁：古风

乔木结清阴，端居若深岘。凉风北牖来，当暑趣弥善。遂释手中书，枕箪聊一展。任运已忘心，梦觉复何辨。阶前白日移，林外鸟声啭。坐起视琴樽，意至惟所撰。讵屑方世人，直觉巢繇浅。
曹梁甫过访因谈望中龙山之胜·其一
作者：阮大铖
朝代：明
体裁：古风

远游洵匪尅，尘务耻所营。遵时自饭牛，努力原上耕。蒲杏候何愆，届夏苗已深。乘閒坐新树，悦此黄鸟鸣。是时朋亦来，切展平生情。中野略周旋，柳下陈班荆。春醪酿已绿，持向岩户倾。藤花次第飞，田水参差明。悠然至颓阳，聊观世上名。
曹梁甫过访因谈望中龙山之胜·其二
作者：阮大铖
朝代：明
体裁：古风

夙爱龙山秀，结室翠微里。种药不知名，采薇念兹始。君抱玄晖情，舍尔青山美。巾车过其间，睇笑亦依此。雨馀百草香，云摇千峰诡。何当偕素心，来问巢居子。
月下同卜子宁潘江如集池上
作者：阮大铖
朝代：明
体裁：五言律诗

月吐群务息，轩池生静凉。同心敦野酌，偶影向清光。坐久沾松翠，潭深杂芰香。天机弥眺听，吾亦省吾狂。
月下小酌送公永还沔·其一
作者：阮大铖
朝代：明
体裁：五言律诗

扁舟随落叶，遥指竟陵西。远浦潮难到，苍山猿乱啼。寒沙霜警雁，江驿曙闻鸡。此际弹孤剑，婆娑舞欲迷。
月下小酌送公永还沔·其二
作者：阮大铖
朝代：明
体裁：五言律诗

灯前开笑语，清响落三山。片月幸无恙，一樽相对閒。抽簪戎马地，挂席渚鸥间。试整东山屐，湘蘅绿又还。
月下陈令君刚长招饮敬亭山·其一
作者：阮大铖
朝代：明
体裁：七言律诗

女萝睇笑自孤牵，云鸟何烦咏昔年。藉有美人閒载酒，更怜明月皎如烟。镫青高阁遥鸣屦，气白群峰静侍弦。夜久山禽响空翠，清机特为此宵偏。
月下陈令君刚长招饮敬亭山·其二
作者：阮大铖
朝代：明
体裁：七言律诗

空山碧月漾清晖，觞咏难令此夕违。共剪红亭今夜烛，一参黄蘖再来机。风中接叶闻猿啸，露次翻松悟鹤飞。宁待留髡投去辖，野心磐礴自忘归。
月下饮鄘湛若感时有赋
作者：阮大铖
朝代：明
体裁：七言律诗

清宵小饮憺无哗，听尔玄言曳海霞。夜久禽声翻月树，露凉虫响抱秋花。羽书草泽传新啸，羯鼓渔阳警暮挝。惟有鲈鱼甚无恙，鳞鳞争媵石门槎。
月夜同吴幼玉刘长秀泛石门湖便至百子山庄兼过长秀谷居
作者：阮大铖
朝代：明
体裁：古风

秋色湖上好，水木清有馀。落日映微波，我情将焉舒。閒棹弄明月，牵我良友裾。香逗浦中菱，响接川上鱼。流文荡心目，琴樽泛空虚。飒飒鸣幽林，风吹前山榈。刘郎忆花源，余亦怀田居。各指云峰尖，带经思共锄。山叶接繁影，犬吠连深墟。遂偕同舟欢，理策矜笋舆。初觉石路狭，再转芝朮疏。暂憩林竹光，旋造精妙庐。药露滴后院，星水静前渠。牛羊卧秋灯，鼯鼠窥残书。复倾林下酌，笑言尔雎于。还舟月亦斜，鸡鸣旦方初。尘务岂虑逼，所悲良夜除。
月夜怀幼玉长秀江上
作者：阮大铖
朝代：明
体裁：古风

月从江上来，照我林中露。清风与之俱，竹香泻衣屦。虫杂凉籁喧，萤犯樛枝度。思君未应眠，看月转江树。婆娑清景间，独酌自成趣。石门秋水香，梦游吾已屡。何当载芳樽，共汎芙蓉路。
月夜石巢宿灵公故房感旧
作者：阮大铖
朝代：明
体裁：五言律诗

山月弄孤明，雨馀山气清。洗心眷花露，转法与泉声。竹晦翻经色，苔延徙药情。思君示寂处，秋壑草霜生。
有怀杨囧卿丰之
作者：阮大铖
朝代：明
体裁：古风

海气东南来，濛濛千里白。草晴悟烟象，乌飞著霞迹。念子别玄亭，七载淮阴谪。圃暄药长种，篱秋菊仍坼。何用写离忧，赖此樽中碧。年来旷野悲，宛在高阳客。门雀感已深，皋鱼泪难释。徒怀海鹤思，未挂沧洲席。遥念尧天云，春阴垂广泽。依依杨柳风，熠熠仓庚翮。剥啄怀山阿，梦路复谁格。
有所思
作者：阮大铖
朝代：明
体裁：古风

落日动远浦，明月开清池。所感遐复深，脉脉中心知。临风激长笛，上堂弹轻丝。宁为肆愉悦，聊以寄相思。
有所思·其一
作者：阮大铖
朝代：明
体裁：七言绝句

天香露湿月轮高，南岳夫人听海潮。嘱罢侍儿收白兔，丹唇指点学吹箫。
有所思·其三
作者：阮大铖
朝代：明
体裁：七言绝句

晴檐语鸟寂无哗，叩齿焚香讽法华。红豆记完诸佛号，轻弹玉指散天花。
有所思·其二
作者：阮大铖
朝代：明
体裁：七言绝句

祈年礼斗扫星坛，小苑烧灯炤紫兰。却立钩帘还未出，低回自整九华冠。
有所思·其四
作者：阮大铖
朝代：明
体裁：七言绝句

秋窗缚竹拭香尘，露滴莲花满砚身。筠管拈来临赋帖，儿前生是雒川人。
望龙山忆宗白南询
作者：阮大铖
朝代：明
体裁：五言律诗

遥辨钟喧处，林閒云满门。留烟施寒鸟，护戒与山猿。月忆江潮广，花将朔雪繁。禅心自无着，予思亦何存。
木公从宛应教归京口小诗送之江上
作者：阮大铖
朝代：明
体裁：七言律诗

秋水知予别梦长，悠然天际下孤航。衣无宛雒风尘色，简是梁园竹素香。时事何途私涕泗，江山留冶报文章。君归岂托鲈鱼兴，菊意枫声已渐霜。
朱中丞明京书讯赋谢·其一
作者：阮大铖
朝代：明
体裁：五言律诗

孤山劳极目，冰雪路从荒。旅雁求声至，停云结梦长。起居申野寤，音旨泄岩芳。共枕寒江汐，离忧未忍忘。
朱中丞明京书讯赋谢·其二
作者：阮大铖
朝代：明
体裁：五言律诗

时事乃如此，东山卧讵安。围棋罢閒墅，麾羽副高坛。人竞尊东衮，天宁抑渭竿。海陵星隐地，早晚鹤书蟠。
朱大参完素予三十年交十年别矣来卜宅金陵感赋·其一
作者：阮大铖
朝代：明
体裁：七言律诗

秋至云鸿健羽翰，欣君高驾驻江干。交情共指青山是，别候惟从白发看。鸡肋于人浑似梦，蟹螯到手且为欢。霜天共醉金陵月，击筑狂歌正未阑。
朱大参完素予三十年交十年别矣来卜宅金陵感赋·其二
作者：阮大铖
朝代：明
体裁：七言律诗

蚤岁从君子墨场，五陵裘马亦堂堂。谭兵夜雨青油幕，买笑春风锦瑟房。一别行踪如落叶，十年头帻耿秋霜。独怜烂碎胡琴地，烽火棱棱照未央。
李孔凡以诗集见示赋答
作者：阮大铖
朝代：明
体裁：七言律诗

风流供奉后多贤，此日金陵有谪仙。萝薜低垂招隐地，梅花高枕秣陵烟。饭牛宵户星辰白，炙蠹晴窗草独玄。旦夕长干花信至，与君载酒禊春泉。
李小有钱密纬迟予三山偶葺屋未赴
作者：阮大铖
朝代：明
体裁：五言律诗

敬尔三山屦，高云托远心。遥闻迟片席，君亦倚孤岑。野圃花棚废，山篱橘刺深。予方操短筑，结搆向荒林。
李潜山庚白以诗见问用韵赋谢
作者：阮大铖
朝代：明
体裁：七言律诗

疏狂礼法久相仇，农圃如今倘自繇。凿牖薄能通野月，濯缨时复耐寒流。掾曹忝窃徵三语，居士宁惭号四休。天柱近传仙令尹，吟来笙鹤破穷秋。
李紫函出灵谷相访道值即过集小斋听友人弹琴·其一
作者：阮大铖
朝代：明
体裁：古风

君抱岁寒心，看松来不速。予若松间云，偶然出空谷。相逢大道傍，日照榆柳绿。四瞩天云光，晶晶荡心目。高兴各未尽，笑指城南屋。犬吠动深林，蝉声接修木。何不杖藜过，东篱酒应熟。
李紫函出灵谷相访道值即过集小斋听友人弹琴·其二
作者：阮大铖
朝代：明
体裁：古风

敝庐即不远，携手复同归。应门识好客，为启松下扉。草堂进茗粥，藤架摊絺衣。清商何处来，有客弹金徽。一弹秋水白，再弹雨雪飞。琴止良话开，竹露清微微。
李通侯玄素移樽舟中偕同志赋得秋江晚照
作者：阮大铖
朝代：明
体裁：七言律诗

孤航摇曳寄秋花，小泊班荆对莫霞。樽酒自延残照色，六朝如此晚归鸦。风摇远火应难壮，波立群峰各不哗。是际客心渺无极，雁声何复递寒沙。
村夜
作者：阮大铖
朝代：明
体裁：五言律诗

坐听柴扉响，村童夜汲还。为言溪上月，已照门前山。暮气千峰领，清宵独树閒。徘徊空影下，襟露已斑斑。
村居宗白自江上来对雪·其一
作者：阮大铖
朝代：明
体裁：五言律诗

禅心融万象，虚谷自相寻。指月曙寒水，身云敷定林。岩香花雨重，雪响锡飞深。随拨诸天食，阶前施冻禽。
村居宗白自江上来对雪·其二
作者：阮大铖
朝代：明
体裁：五言律诗

江甸别霜钟，江云复几重。声闻入林雪，苦秀等崖松。鸣磬下巢鸟，燃灯窥钵龙。还持印壁意，遥叩宝香峰。
村居岁晏
作者：阮大铖
朝代：明
体裁：五言律诗

岁暮偃村庐，中怀此晏如。烟声爆山叶，雪影漾窗书。寒觉鸡豚敛，贫欢黍粟馀。充厨多美酒，不醉复何须。
村晏
作者：阮大铖
朝代：明
体裁：五言律诗

田舍岁云阑，镃基满户间。湿烟低绕屋，寒日薄笼山。汲井气常暖，喧村鼓不閒。夜深念僮仆，输税返柴关。
村翁见招止之饮
作者：阮大铖
朝代：明
体裁：古风

村居容晏起，乃见秋林閒。梦闻剥啄声，野老来叩关。告我家酿熟，又云山月还。邀我过其庐，为破苔藓斑。余感此意真，坐对怡心颜。射鱼芙蓉陂，搯豆藤花间。共罄床头樽，閒眺篱门山。即此迈义皇，世人何足攀。
杜于皇自临皋省其尊人于溧阳儒署见访赋赠·其二
作者：阮大铖
朝代：明
体裁：五言律诗

预尔趋庭日，文梁益楚材。侯芭重问字，骥子共衔杯。寒水鸭还戏，高台凤未回。遥知吟眺际，灿灿笔花开。
杜于皇至天界精舍相访
作者：阮大铖
朝代：明
体裁：五言律诗

遗身入香界，自负世情违。何意秋花外，君来叩竹扉。人间同树定，话止到萤飞。泯泯松根路，无妨带月归。
杜若冲一门入山相访·其一
作者：阮大铖
朝代：明
体裁：古风

孤云无因依，悠悠入深谷。明月悬香林，照我岩中宿。蓄此高閒情，与君共茗粥。观时悟已饶，怀古意踰穆。蓬池列山樽，瀼西缚茅屋。谁能违野心，而徇鸡与鹜。寄梦烟霜间，萧閒若村犊。一觉闻堂钟，千峰响寒木。
杜若冲一门入山相访·其二
作者：阮大铖
朝代：明
体裁：古风

人情若云烟，身历知为尔。笑引杯中泉，始悟寒温旨。桃李嘲春风，芙蓉荫秋水。曾不异零落，感叹孰能已。峨峨厓上松，百尺苍寒起。华月巢其颠，青芝被其趾。指此与君盟，冰霜砺吾齿。鹤飞丹嶂外，猿啸苍溪里。永矢逍遥游，持谢㛹嬛子。
杜退思夜集退思将之溧阳广文任
作者：阮大铖
朝代：明
体裁：五言律诗

故人难可接，言笑肯令稀。小雨薄滋竹，寒灯深满扉。林閒禽梦贴，江暖雁声微。春帐纱应展，余思更尔归。
杨守戎子仪失职寓芜湖以书相讯感旧赋寄
作者：阮大铖
朝代：明
体裁：七言律诗

去年此夕泊江村，尚忆林香入酒樽。亭草已开吟思秀，樯灯还避剑花繁。芙蓉久歇空洲采，薏苡重衔瘴海冤。书至愁随春水阔，萧条旅馌念王孙。
杨怀林招饮
作者：阮大铖
朝代：明
体裁：古风

抱云卧高峰，偃坦意俱足。觉闻剥啄声，泠泠响寒木。田父有佳怀，告我山酒熟。炊黍烹只雌，相招过茅屋。斯旨讵何违，感此念非渎。投策共飞鸟，入门听鸣犊。脱略形迹间，衔觞话心曲。淹留及暝烟，篱山纵恬目。罢穫务已閒，负暄体长燠。努力指菑畬，誓保春畴绿。
杨驾部水心以书见别即走笔送其之岭南任·其二
作者：阮大铖
朝代：明
体裁：七言律诗

闻君官舍日鸣琴，不改花源避世心。共指青山萦别思，更贻玄草及荒林。身经烟雨吟踰切，交至文章梦亦深。岭树繇来盈橘柚，定知搴采入重襟。
杪秋同李烟客周公穆刘尔敬张损之叶孺韬刘慧玉宗白集汪中秘士衡寤园
作者：阮大铖
朝代：明
体裁：古风

客思秋深不知处，寒吹孤霞满江树。落帽遥从雨叶翻，空樽笑向林山暮。因寻胜概青门隈，阴厓曲沼参差开。鸡犬犹嫌傍秦叟，芝苓何必穷天台。兹游磐礴弥有绪，觞咏于今益佳侣。静瞩能疏潭底花，高吟直扰林端屿。幽情既畅游目舒，主人敬爱将焉如。水槛迎波还射鸭，冰盘带露长炊鱼。玉箫金管且为适，此际何从感萧槭。归途冉冉御春烟，花月空江宛然白。
松阁同搏仲损之衡之兄夜坐卧闻风雨赋此
作者：阮大铖
朝代：明
体裁：古风

山气生夜凉，萧机革尘侮。明灯草虫次，弥觉清言膴。倦至歇琴樽，支枕向终古。梦路复何寂，迨觉闻风雨。竹户竟如晦，松声遂交武。幸慰东作期，欢歌动塍圃。时暮友朋珍，代降农桑愈。悠哉白云心，繇来几人取。
松风阁
作者：阮大铖
朝代：明
体裁：五言律诗

当松开梵阁，朝夕野云生。试整秋山屐，何妨落叶声。花孤虫自响，烟众鸟无争。落照江帆外，君看世上名。
林六长自馈南来见访并订往浮渡看石莲
作者：阮大铖
朝代：明
体裁：五言律诗

芳草候将歇，君来情更飞。闻猿下庐岳，警雀过山扉。箧抱罗浮雪，香绵薜荔衣。石莲频有约，觞咏讵令违。
柬以冲玉华雨先生
作者：阮大铖
朝代：明
体裁：五言律诗

春野无非绿，东山著处青。聊支弘景笏，一礼少微星。衰凤从来往，恬鱼泯醉醒。长瞻鸿渐地，蔼蔼有云停。
柬光含万
作者：阮大铖
朝代：明
体裁：古风

庭雪炤身心，澄晖有如此。养痾卧牛衣，百虑孰能滓。故人客萧寺，孤琴挟巴水。金陵三五夕，峨嵋千万里。手携江月来，寒光动行李。鱼凫方鼎沸，海棠香未已。美锦罕寸缺，将以报天子。念当及暄和，微疴冀蠲止。黾勉奉山樽，阔怀接芳芷。
柬吕司马益轩先生·其一
作者：阮大铖
朝代：明
体裁：五言律诗

春夜月长白，春江柳复青。所思在吴会，高尚有仪刑。土屋炊牛饭，山烟响鹤翎。璜鱼閒可钓，溪水日泠泠。
柬吕司马益轩先生·其三
作者：阮大铖
朝代：明
体裁：五言律诗

结室秦淮浦，长看钟阜云。烽烟何莽莽，歌管自纷纷。世事甚于梦，閒心聊属文。青枫兼碧草，延思到夫君。
柬吕司马益轩先生·其二
作者：阮大铖
朝代：明
体裁：五言律诗

平田烧野火，朝出自扶犁。草际见微路，村中来馌妻。水生蒲叶上，日照杏花西。向夕招邻曲，春醪亦可携。
柬吕司马益轩先生·其四
作者：阮大铖
朝代：明
体裁：五言律诗

自愧偕司马，名聊元祐碑。如何风木感，涕泗亦同时。天意元无我，流言空尔为。君恩南亩在，努力共菑畬。
柬吴闇生明府
作者：阮大铖
朝代：明
体裁：七言律诗

竹间凰实香饮秋，群鹜剥啄知匪谋。万口各能寒碣永，一官何惜春云浮。空山萝薜阅人境，晏岁雨雪绵沧洲。饭牛长夜苦不旦，潮鸡失唱西江流。
柬姜仪真如农
作者：阮大铖
朝代：明
体裁：古风

秋峰立何远，清吹起寒木。空碧岂限虑，澄瀛载延目。琴声沸江路，孤舟念明牧。誉并之罘峻，泽向东溟缩。洁性见麾鱼，仁心传抱犊。场馨禾黍盛，人丰桑枣熟。古堰无残笱，遥烟睹平屋。莱芜讵虚俪，单父惬私淑。江淮此襟邑，安危若旋毂。蒲璧籍嘉猷，用介邦民福。击汰沧浪干，缨歌为三复。
柬孙五城·其一
作者：阮大铖
朝代：明
体裁：七言律诗

三十年前旧酒楼，与君分典鹔鹴裘。携柑曲坞邀莺语，藉草高台览凤游。一别世途成滟滪，有怀梦路在芳洲。如今避地连衡宇，岁火莹莹照白头。
柬孙五城·其二
作者：阮大铖
朝代：明
体裁：七言律诗

闻君长啸不关心，瓶笠萧然祇树林。金石久知抛绮赋，香茗或不废清吟。江云一悟世情淡，山翠应如道力深。我亦会须辞犊鼻，纫兰拾橡向荒岑。
柬孙五城柬程乾一闻其尊公大拜·其一
作者：阮大铖
朝代：明
体裁：七言律诗

宾门纳麓集诸贤，清德而翁让独先。共说调羹元宰手，不殊画粥老生年。聚芦力补高天石，舞羽平销绝塞烟。农圃从今瞻帝日，好驱黄犊种江田。
柬廖将军
作者：阮大铖
朝代：明
体裁：七言律诗

闻君夙负封侯骨，彭濮冠军盛有名。戟列绣旗朝角射，帐开红烛夜谈兵。丽鱼中夕严鸣柝，买犊千村看耦耕。近日楚氛何突兀，悬知剑气正纵横。
柬张二无尚玺二无昔之虔州任秋泊皖口便游匡庐余愧未襆被同行也·其一
作者：阮大铖
朝代：明
体裁：五言律诗

江月挂秋树，怀君旅泊情。橘香导帆路，潮响紊琴声。露白山猿叫，天清木客迎。惭予多滞迹，不共虎溪行。
柬张二无尚玺二无昔之虔州任秋泊皖口便游匡庐余愧未襆被同行也·其二
作者：阮大铖
朝代：明
体裁：五言律诗

人伦推水镜，海月印珊瑚。遂转溟鹏翼，来司殿虎符。禽啼风馆树，萤点水塘菰。官况殊寒俭，文心何太腴。
柬张少司徒绳海·其一
作者：阮大铖
朝代：明
体裁：七言律诗

蓬窗樽酒尚依然，别后芳蘅梦独悬。秋野自谙呼犊语，春风遥为听莺迁。筹边久著祁连绩，转粟新推酂相贤。但愿六师乘宿饱，铙歌振振动江烟。
柬张少司徒绳海·其二
作者：阮大铖
朝代：明
体裁：七言律诗

博望槎从江上过，自怜屏迹向荒萝。青油未共江天酒，黄竹无闻雨雪歌。九子农谣春坞暖，青溪渔唱晚烟和。野人愿得陈箪食，一向铃门挂短蓑。
柬张少宰赤涵
作者：阮大铖
朝代：明
体裁：古风

云阳寒雁声嗷嗷，山公高卧梅花间。无田可归赋亦就，有雀不捕门长閒。人生萧散意云足，况是沧桑天地覆。为问夔龙黄阁中，何如巢许青山曲。君家鲈鱼霜下肥，予亦犊鼻缝寒衣。何时乘兴弄遥汐，一载香雪冲荆扉。
柬张损之·其一
作者：阮大铖
朝代：明
体裁：七言律诗

平生险阻伤心地，尽子周旋握手时。炎月任城荒店烛，残年淮海雪航卮。绵田无改龙蛇火，旷野交陈兕虎悲。近日严城长作客，梅花芳草憺吟诗。
柬张损之·其二
作者：阮大铖
朝代：明
体裁：七言律诗

过眼云霞十七年，交情贞白各依然。荣枯优孟场间剧，坎止瞿塘峡里船。楚楚幽兰香月露，亭亭秋竹挺霜烟。如今更拟辞禽向，共尔高峰结数椽。
柬戴广文
作者：阮大铖
朝代：明
体裁：七言律诗

四月江城草木长，苜蓿高斋毡正寒。黄巾烽火亦何剧，绛帐薪木聊自完。往听鹂声用我法，来寻犊鼻追清欢。双柑斗酒储久矣，寇熄与君相盘桓。
柬杜大将军韬武·其一
作者：阮大铖
朝代：明
体裁：七言律诗

轻车绝塞久纵横，破虏归来不用名。芳草平原看猎骑，寒灯高阁起书声。林中辙满先生屦，花下弦调侍史笙。遥望燕支秋色满，江潮犹带角弓鸣。
柬杜大将军韬武·其二
作者：阮大铖
朝代：明
体裁：七言律诗

延州老将古名儒，舞罢俞矛便简书。列卒悬金多是鹊，门生涤研不惊鱼。春星对酌山中酒，秋野平乘下泽车。为报浣花溪上月，不妨摇过步兵庐。
柬根遂同年·其一
作者：阮大铖
朝代：明
体裁：七言绝句

逸丽翩翩赋长卿，香名取赠石榴裙。花浓月浅相呼处，此事于君太有勋。
柬根遂同年·其三
作者：阮大铖
朝代：明
体裁：七言绝句

散遍天香倦欲休，倚床不卸凤钗头。醒来起漱梅花水，自送箫声出玉楼。
柬根遂同年·其二
作者：阮大铖
朝代：明
体裁：七言绝句

綵云漏地乍飞来，雒浦巫山定不猜。人面桃花相似得，采真曾不问天台。
柬根遂同年·其四
作者：阮大铖
朝代：明
体裁：七言绝句

芙蓉秋水弄朝姿，寸管调螺画翠眉。却笑扁舟五湖客，馆娃残月炤鸱夷。
柬梅无华
作者：阮大铖
朝代：明
体裁：七言律诗

白门高柳曳寒烟，忆尔萧条坐一毡。国子斋惟空井灶，都官家有旧诗篇。玄晖阁畔鸣秋雨，供奉祠前湿墓田。予亦子山同寂寞，江关词赋正相怜。
柬毕同年湖目·其一
作者：阮大铖
朝代：明
体裁：七言律诗

一官高讽秣陵云，但辍含香即论文。把钓每怀东海客，闻笙遥礼大茅君。庭閒春树巢乌乳，门静秋花夕鸟纷。独羡茂先称吏隐，霜螯送酒对馀曛。
柬毕同年湖目·其二
作者：阮大铖
朝代：明
体裁：七言律诗

忆昔慈恩解薜时，如今年鬓各如斯。自矜野月归渔艇，笑阅宫云罥戟枝。久作逸民宁讳懒，不官热局未为痴。与君且酌长松下，反覆閒看世上棋。
柬瑕仲约往看杏花
作者：阮大铖
朝代：明
体裁：五言律诗

美人容与处，山暖杏花繁。遥忆青林曲，能无黄鸟喧。涧松声满户，湖芷气暄门。古意持芳月，深情含未言。
柬瞿起田二十二韵
作者：阮大铖
朝代：明
体裁：五言排律

汉庭褒异绩，周室宴嘉宾。四牡乘轺至，双鱼折柬频。自惭旋豹尾，未敢逆龙鳞。病已同司马，耕将问子真。庭萱长入梦，箧草久生尘。独树风惊鸟，空床月照人。乡书千里隔，药裹六时新。顾腕疑多鬼，论心倍有神。梧垣需剑履，芝宇限城闉。萧寺经行寂，空囊旅况贫。倒衣难命驾，得句每书绅。涕泪榆关事，支离瓠落身。喜峰虞勒马，乐浪不为臣。揭揭徒看日，滔滔莫问津。杞忧虚慨慷，桑土竟逡巡。庙算恒多阙，封章肯厌陈。松筠瞻劲节，糠秕愧前薪。紫塞馀蛇豕，青蒲获凤麟。补天君炼石，钓海我垂纶。鸥狎清江渚，莺啼别墅春。蒹葭人倚玉，芳树月如银。白社依开士，青山作逸民。著书馀岁月，壤击大江滨。
柬秦沛县行甫·其一
作者：阮大铖
朝代：明
体裁：古风

廉吏安可为，恒苦寒且饥。廉者复攻文，所苦行倍之。爻象排其胸，经纬植其躯。花下拨清琴，晨夕聊自怡。逋负恕鞭责，逢迎拙言辞。宁遭上官骂，耻抱神明疵。达哉秦使君，宰沛不再期。义弗絓尘冕，投劾从此辞。六翮排青云，雀鴳谁能追。
柬秦沛县行甫·其二
作者：阮大铖
朝代：明
体裁：古风

闻君客秦淮，五见春草绿。但饮建业水，厌听乌栖曲。红叶蔽阶井，青灯射邻屋。朝夕对钟山，清唫忘断续。茗粥安素心，文史悦恬目。有时烹只鸡，笑言招近局。春厨泄糟香，桑寄酒应熟。
柬程乾一闻其尊公大拜·其二
作者：阮大铖
朝代：明
体裁：七言律诗

遗佚何烦抱杞思，鲲鹏闻已运天池。好将清白酬千古，尽寝玄黄此一时。良弼梦长孚帝座，后贤清亦畏人知。欲弹贡禹冠乌有，但赋卿云八伯诗。
柬答贵池杨广文赞皇
作者：阮大铖
朝代：明
体裁：七言律诗

芳草因君忆远天，高斋朝暮九华烟。吹藜太乙纱常曙，立雪生徒履欲穿。官寄琴樽非苦海，家传词赋有甘泉。悬知彤管雠书日，秘阁还堪理旧毡。
柬肇禧中翰
作者：阮大铖
朝代：明
体裁：古风

予昔小草时，君亦官薇舍。扈从联宫砖，寓直对清夜。朝回典春衣，花间引杯斝。斯时海内无烽尘，八荒日月悬双轮。閒官但想高马骨，拂士无可批龙鳞。万历圣人坐凝碧，宫中云门戛金石。野花啼鸟识笙歌，雁臣影国通缯帛。君归高卧白门烟，予亦种稻长江田。两朝龙髯攀不得，至今干羽徒纷然。黄巾赤血吹腥雾，移家遥就金陵树。故人对宇欢复欢，弹棋赌酒无朝暮。君不见城上乌，乌桕树折巢亦无。又不见梁间燕，台城古瓦细飞霰。古来田窦与牛李，茫茫黄土苍烟矣。参商谷雒一生心，丹墨雌黄寸函纸。羡君斗酒盈芳樽，羡君玉树翻隅园。大笑东方一愚老，侏儒饥饱争金门。
柬范质公大司马
作者：阮大铖
朝代：明
体裁：七言律诗

客中门巷又迁莺，桃叶东西可望衡。家法青山群笏在，君恩黄叶一身轻。垂檐树有淮南桂，叶梦香滋楚畹英。好待霜空烟细夜，狂来一献凤歌声。
柬董冀州里淳·其一
作者：阮大铖
朝代：明
体裁：七言律诗

五马归来物外身，下帷还拟著天人。闭门日与世情隔，沽酒不嫌生计贫。土屋春閒朝饭犊，布袍秋冷夜编鹑。从君卜筑青溪曲，何必花源学避秦。
柬董冀州里淳·其二
作者：阮大铖
朝代：明
体裁：七言律诗

桑田满目骇风波，世事如君高枕何。乱日加餐推麦饭，野人努力向渔蓑。幼安泽有豨堪牧，廷尉门无雀可罗。凤去荒台秋草碧，登临宁复忍悲歌。
柬蔡怀真·其一
作者：阮大铖
朝代：明
体裁：古风

闻君归鹊印，大笑还江村。回视粱肉间，谁是夷门恩。人生贵乐志，何必羁华轩。边沙没马蹄，蛮雾摇鸢魂。不知事农圃，既朝亦以昏。绿穗养南畴，朱槿照中园。鸡黍会亲友，语笑阗衡门。长镵与高纛，不识何者尊。秋山青映篱，秋秫香盈樽。从君访菊花，予当策乌犍。
柬蔡怀真·其二
作者：阮大铖
朝代：明
体裁：古风

予家皖山中，朝夕警烽羽。知君屡提军，备历征行苦。枕戈雪覆囊，解甲虱成缕。此即画麟阁，百瘁不一补。何况中山书，请谢冠军组。男儿可怜虫，斯言不予侮。较之牵犬翁，庶几尤为愈。东皋有犊车，前溪有鱼罟。本自不决绝，世情何足数。樵唱出松坪，棹歌入莲浦。君沮予亦溺，予巢则君许。宁甘髀肉生，莫效闻鸡舞。
柬赵掌科开吾
作者：阮大铖
朝代：明
体裁：七言律诗

京兆莲花幕里香，不妨曼倩此回翔。閒无尘事干高枕，静觉秋云炤隐囊。四面峰霞长入梦，六朝宫月亦盈觞。掖垣补衮声名在，重见高梧集凤凰。
柬郑太守楚石
作者：阮大铖
朝代：明
体裁：七言律诗

姑溪风物尚繁华，鸿雁天高菊有花。中野穑车鸣晚径，深村酒望有人家。射凫猎猎风鸣树，捕蟹星星月印沙。听说清和贤太守，斑斓献寿在高衙。
柬郭侍御云机·其一
作者：阮大铖
朝代：明
体裁：七言律诗

淮肥烽火照连营，方召伊谁效请缨。藉有柏台绸户牖，遂令榆社建干城。平阳讼狱啼乌绕，司隶风裁市虎惊。曲徙镐京推第一，何人不羡郭乔卿。
柬郭侍御云机·其二
作者：阮大铖
朝代：明
体裁：七言律诗

缮备都忘改岁期，单车幞被向荒祠。辛盘深抱无鱼感，子夜犹闻介马驰。旧巷乌衣重有垒，新亭白羽复何悲。江氓藉稳渔矶梦，引满狂陈茄鹭辞。
柬金双南同年
作者：阮大铖
朝代：明
体裁：七言律诗

十九年来行路难，相逢何处道悲欢。素心元耻谋偕世，直道谁能不左官。鸦背斜阳犹六代，鸡鸣白露满长干。与君閒对秋篱菊，小酌鲈鱼兴未残。
柬钱密纬
作者：阮大铖
朝代：明
体裁：七言律诗

北固山前鲈正肥，知君撰酌近渔矶。烟馀野月全归艇，霜下孤花不隐扉。吾道所须秋黍泰，客程宁与海鸿违。江峰历历青堪数，早晚蒹葭片席飞。
柬铜陵崔明府沧浪·其一
作者：阮大铖
朝代：明
体裁：五言律诗

化国俗无烦，氓歌江上村。雷声动茭泽，花雾接柴门。讼阒檐禽乳，刍贫枥马喧。遥看九子色，飞翠集琴轩。
柬铜陵崔明府沧浪·其二
作者：阮大铖
朝代：明
体裁：五言律诗

雨霁春江路，轻帆入太清。林声何睍睆，川气亦和平。野静犊长卧，矶宽鹭不争。李侯秋浦句，今日为君赓。
柬鹿庵相国·其一
作者：阮大铖
朝代：明
体裁：七言律诗

赋就离居不问年，片云相望隔山川。九仙骨抱还衣白，万卷书成自尚玄。司马坚碑无仆日，蛰龙深抵入重泉。閒来晞发招山鬼，吟遍秋潭橘柚烟。
柬鹿庵相国·其二
作者：阮大铖
朝代：明
体裁：七言律诗

桴居乐圣近如何，遥忆卿云映雀罗。新眷尚方传赐币，故人沙路复鸣珂。定知月露难淹桂，不藉风雷为偃禾。贡禹王阳双得路，野心何必厌渔蓑。
柬黄王屋·其一
作者：阮大铖
朝代：明
体裁：五言律诗

久赋嵇生绝，于君殊未然。交情历冰雪，梦路越风烟。耻受一官累，狂歌五柳前。汪洋观众浊，莞尔独怜蚿。
柬黄王屋·其三
作者：阮大铖
朝代：明
体裁：五言律诗

广陵繁丽地，盐筴复之官。秋水宦情薄，春风旅袷单。潮声迎月至，山色隔江看。投牒无馀事，閒琴亦可弹。
柬黄王屋·其二
作者：阮大铖
朝代：明
体裁：五言律诗

藉甚淮南治，难磨月旦评。岿然推表帅，嗒尔拙逢迎。道直青山在，才高墨绶轻。归与赋松菊，聊遂古人情。
柬黄王屋·其四
作者：阮大铖
朝代：明
体裁：五言律诗

又欲浮南楚，闻猿过洞庭。邹枚齐遇合，屈宋访仪型。湘浦芳蘅绿，君山橘柚青。汉文终有道，恩已重沧溟。
栖霞月夜示恒觉
作者：阮大铖
朝代：明
体裁：五言律诗

敬此寒山月，偏辉祗树林。已知尘梦格，弥使道心深。曙壑流香水，昭烟乡圣禽。还思峰尽处，天乐绕光音。
梅根冶得友人书有感·其一
作者：阮大铖
朝代：明
体裁：古风

冯郁亦何极，登栖各有方。雨雪蔽中路，鸾骥安得翔。浩浩洪流波，泠泠星露光。悱恻不能寐，飘风为余长。抗旌则有霓，总佩亦有芳。揽睇复不怡，初德为可忘。
梅根冶得友人书有感·其二
作者：阮大铖
朝代：明
体裁：古风

静理椒兰心，当如岁序何。白日既晼晚，相媚以山阿。亭亭寒木稠，冰坚竦其柯。表立妍云容，杨灵写微波。举肥无尔贤，鹿罟将媒和。寄言芦中人，相期寐无吪。
梅花落
作者：阮大铖
朝代：明
体裁：古风

梅树生道傍，年年花叶新。春风四面来，飘如陌上尘。鸟衔归上苑，鱼戏入通津。独有搴芳者，看之泪满巾。
槵子税·其一
作者：阮大铖
朝代：明
体裁：七言绝句

野鹰知不避征徭，何似追呼到鸽巢。枯木堂前青槵子，张骞槎上不曾饶。
槵子税·其二
作者：阮大铖
朝代：明
体裁：七言绝句

藜杖筠笼下碧苔，此珠不是宝山回。殷勤嘱付持行者，颗颗分司报税来。
次临淮楚友曹长卿自石城来送赋别·其一
作者：阮大铖
朝代：明
体裁：五言律诗

天山虏骑盈，太白亘边城。国老苦无策，书生偏请缨。金随收骏散，弓为射雕鸣。回望晴川草，空传鼓吏名。
次临淮楚友曹长卿自石城来送赋别·其二
作者：阮大铖
朝代：明
体裁：五言律诗

折柳过淮西，听余斑马嘶。楚臣香满佩，山驿雨闻鸡。遥夜饮春酒，残星点坂泥。江乡兰芷候，别尔意俱迷。
次临淮楚友曹长卿自石城来送赋别崔饥仲宰易阳有善政兼读其诸刻·其一
作者：阮大铖
朝代：明
体裁：五言律诗

茂宰需才子，风流人共贤。琴鸣秋水思，花涨夕阳烟。仁政凫鱼领，文符井里传。此邦游侠窟，香令独能仙。
次淮阴喜家僮迎至
作者：阮大铖
朝代：明
体裁：七言律诗

青山渐与皖峰邻，山色迎人较亦亲。江树宫云千里梦，宾鸿社燕两年身。悬知薄宦成飘泊，未敢逢人道苦辛。此日故园风景好，藕花争放稻香匀。
次采石赴元甫东游之约先诗为趣
作者：阮大铖
朝代：明
体裁：五言律诗

水国菰蒲候，扁舟事转蓬。人烟湖草外，山翠夕阳中。鲈鲙思疑浅，鸱夷汎易穷。好将远游意，挥手谢飘风。
止宿瑕仲新筑山馆赠诸令嗣
作者：阮大铖
朝代：明
体裁：五言律诗

馨地榻相分，芝兰果接薰。绮心融草木，寥目极星文。下食人龙满，鸣皋子鹤闻。仲容何足器，瞻尔入青云。
止水见访集园
作者：阮大铖
朝代：明
体裁：五言律诗

结制何莲界，茆斋过亦稀。苦参知画粥，行药倘开扉。畦冷藤花老，江深鹭影微。潮声秋更响，应触法王机。
步答南高同年见忆摄山游
作者：阮大铖
朝代：明
体裁：七言律诗

名岳殊惭禽向游，扶筇聊探石林幽。溪云绕梵因成鬘，秋岭闻笙直似缑。每对高峰长问月，遥知清梦必经丘。万苍台上书千卷，为伴琴樽破独愁。
步韵答吴文学令公见投
作者：阮大铖
朝代：明
体裁：七言律诗

离居不自忆蓬弧，从典岑牟倒玉壶。夜雨鹿田迫往记，长歌凤德有狂夫。篱山对酒青踰特，林月兼霜白欲无。此际期君来尽兴，高阳还有旧时徒。
步韵酬唐文学芥癯见投
作者：阮大铖
朝代：明
体裁：七言律诗

渝迹曾何愧古人，敢云才调亦无伦。杖藜稳步秋云上，采药聊强石火身。未有星渊推酒颂，若烦风雨媚农臣。怜君旅食乌衣巷，青史难瘳白屋贫。
步韵酬靳于王
作者：阮大铖
朝代：明
体裁：七言律诗

云深江坞雨犹涵，犊鼻宁殊挂道南。莲约几曾荒白社，兰香更复满清潭。闻钟昏汐遥臻响，及霁高峰尚可探。欲向三山疏石发，著书长就薜萝函。
殷徵卿自楚中见访不值旋舟下真州赋此
作者：阮大铖
朝代：明
体裁：古风

蓄此芳草情，遥遥弄寒汐。林间风雨声，霜下雁鸿夕。鸣鸡怃空馆，随鸥怡海客。馀兴不可宣，复挂东南席。开樽发吟眺，援琴写今昔。江海自多感，离居矧形役。意至阁笑言，忧来无羽翮。曲终江月高，楚山向君碧。
毛比部修之范计部仲闇招集仲茅爰爰园汎舟赋
作者：阮大铖
朝代：明
体裁：古风

林园入春霭，景气弥以尊。渺与市烟隔，祗觉禽言繁。群贤即毕集，妙论亦閒翻。山樽眷渔舟，宛历桃花源。颇极沿棹力，一转开一村。巉壁削猿路，洁濑清鱼魂。僮仆出花隙，饮馔陈蒲根。旷致感希有，高韵瞻独存。笑谑忍云疲，淹留顿遗昏。灯火照归路，届别申一言。红蕖泻香露，素月表松门。誓各抱琴来，秋期请勿谖。
汉高皇庙
作者：阮大铖
朝代：明
体裁：七言律诗

芒砀云飞去不还，荒祠今古寄山颠。悠悠驱马问野渡，漠漠閒禽过水田。草昧龙蛇寒食雨，萧条弓剑大河烟。可怜戏马台相望，一样春风开杜鹃。
江上同豹叔前之送王尔翼北上
作者：阮大铖
朝代：明
体裁：七言律诗

芦中烟火久能分，旋采芳蓠一送君。箧草高携天柱雪，杯香閒醉石门云。江晴凫影摩空起，柳复莺啼绕岸闻。别后秋坪明月满，应从池水辨星文。
江上晚行
作者：阮大铖
朝代：明
体裁：五言律诗

暝江何可涉，前路甚虚无。诡俶渔舟火，低回夕雁呼。烟沙随意合，耳目入愁愚。此际山阴兴，悠然正未枯。
江上柬陈元朋
作者：阮大铖
朝代：明
体裁：古风

石头江清枫复殷，君胡不住归旧山。片帆雨挂岸草湿，孤舟月泛沧波间。舒州酒香入江雾，萧萧石尤响秋树。丹霞已负荔枝期，海门且问蒹葭路。吏部手中多蟹螯，步兵厨内开新糟。湖海相逢不弃醉，云天长忆空忉忉。
江上还石巢
作者：阮大铖
朝代：明
体裁：古风

春风变榆柳，草色绵川涂。杖策还江皋，弊庐幸未芜。篱外山更青，园中绿已敷。僮仆三五人，力作犹胜无。麦饭为我炊，杂治樵与苏。邻曲欢我归，鸡黍烦见呼。生鲜曲檗缘，饮水聊自娱。官长多贤明，盗贼闻以逋。努力事耕凿，租税未可渝。子亦何所为，兀然长据梧。优哉复游哉，高卧安其愚。
江上送丰之囧卿还淮海·其一
作者：阮大铖
朝代：明
体裁：七言律诗

秋峰列翠照离樽，遥望孤帆去海门。但有书签抽武库，幸无药裹附文园。十年稳把淮鱼钓，九辨高吟楚凤翻。努力芹羹兼麦粥，谪居何日不君恩。
江上送丰之囧卿还淮海·其二
作者：阮大铖
朝代：明
体裁：七言律诗

天衢蔚荟已无馀，自有幽兰媚索居。华发久疏车后梦，白虹长照狱中书。岂无日月明钩党，何必风霆扫顾厨。至日梅花春已到，香风应贯子云庐。
江上送张扬伯宪副繇楚之粤西任·其一
作者：阮大铖
朝代：明
体裁：七言律诗

槎边枫色映江皋，酌酒为酬魂梦劳。素影杯流天柱月，秋声句挟广陵涛。仙楼旧迹能招鹤，猺峒新传欲旅獒。枝戟百蛮罗拜毕，凭君痛饮读离骚。
江上送张扬伯宪副繇楚之粤西任·其二
作者：阮大铖
朝代：明
体裁：七言律诗

清秋驿路绕潇湘，画隼遥迎岭桂香。鄂渚尚传棠浦树，庾楼莫负月盈床。鸡林贾识词人墨，象郡氛销法吏霜。闻说椰浆堪酿酒，可分升榼到江乡。
江上逢圣羽来唁感赋·其一
作者：阮大铖
朝代：明
体裁：古风

秋星垂竹露，古寺待钟时。忽忽与君别，芳蘅绿复滋。佳辰偏兆泪，旷野拙陈词。祗觉篷窗下，风灯集鬓丝。
江上逢圣羽来唁感赋·其二
作者：阮大铖
朝代：明
体裁：古风

帆前迷往路，草绿带长川。心远转无绪，愁回一莞然。名从牛口重，道莫蟹螯贤。吾梦繇来稳，高峰卧碧烟。
江如邀同白如缉汝四如损之登焦山风日甚美殊畅昔游爰赋兹作
作者：阮大铖
朝代：明
体裁：古风

三山负云骨，表立何森森。空碧削尘虑，虚无翔远心。兹山更寒特，元气长自斟。游赏是用希，终古存清音。畎浍画沙路，竹树丰阳林。窃梵多群鱼，栖钟匪一禽。夙游苦未惬，蓄梦遂至今。颇极沿棹力，践苔试登临。烟霜宛仍昔，身心如更深。洗药投碧潭，放啸凌青岑。山风日夕来，松翠盈我襟。独立夜气中，高士不可寻。石花卧虚白，槲叶摇幽阴。何用写中怀，赖有窗间琴。
江村歌为王梅和使君五十寿
作者：阮大铖
朝代：明
体裁：古风

江村酒熟鱼亦肥，穑车渔网连江扉。老人笛鼓赛秋社，醉骑黄犊风前归。粳秀荷香一千里，上世胥庭如此矣。傅来三户殊未然，草木军声咽残垒。蟪蛄繁响亦不闻，用贻之者维使君。苜蓿骨高铃下马，梨花手演帐前军。弧矢高悬屈此节，绕案文书省何辍。赤羽长觇楚泽星，绿发因添藐姑雪。四十九年非自知，少时历落盐齑为。雕龙会有神物妒，围犀不顾妻孥饥。乃若永慕慕无斁，梦绕西池酒香碧。已从册府拜花纶，更向安期需枣核。江乡户户争歌舞，不祝仙乔祝天姥。二十四考归未迟，长向板舆劈麟脯。帆园黄石累累然，余亦骑鱼浮海烟。升堂拜母斟大斗，与君莱綵相蹁跹。
江浦署中旅酌
作者：阮大铖
朝代：明
体裁：七言律诗

独酌凭谁宽旅愁，灯前清影自为俦。月残其色长邻曙，虫冷为声不借秋。山梦薄能延野鹤，邮书先为达江鸥。家园指顾衔杯外，枕畔松风已觉稠。
江舟有怀吴明府闇生兼订石巢之游
作者：阮大铖
朝代：明
体裁：七言律诗

江甸春深草不微，片帆轻共柳花飞。风尘满地此何适，弦诵于今知有归。琴月夜张池蛤静，署烟朝冷馔鱼稀。公馀清兴悬难浅，石坞先期敞竹扉。
江行有怀赵侍御二瞻·其一
作者：阮大铖
朝代：明
体裁：五言律诗

沿棹意何适，江流与政平。葑香蔽渔屋，水族省军声。候正秋虹敛，潮升海鹤鸣。野夫漱寒月，小酌咏樽清。
江行有怀赵侍御二瞻·其二
作者：阮大铖
朝代：明
体裁：五言律诗

奇辉开宝璧，江月更如规。云气通仙掌，菰香窃渼陂。威名高隼避，仁闻野鸥知。击楫劳封事，河山未许危。
江路同友人行摄山道中夜宿恒觉上人禅院·其一
作者：阮大铖
朝代：明
体裁：五言律诗

帆影青山近，佳游讵忍疏。友朋情并胜，杖屦兴弥舒。望鸟悟烟路，闻钟礼诵居。松端开翠阙，步步达清虚。
江路同友人行摄山道中夜宿恒觉上人禅院·其三
作者：阮大铖
朝代：明
体裁：五言律诗

林岚兼夕霭，积翠失花宫。是处闻清磬，因香叩远公。阶喧黄叶雨，社准白莲风。更向猿声指，一峰碧未穷。
江路同友人行摄山道中夜宿恒觉上人禅院·其二
作者：阮大铖
朝代：明
体裁：五言律诗

苇穷阡术见，野径省间关。山气因无格，居人亦以閒。霜花平垡里，石竹小桥湾。即未探灵异，兹情讵易还。
江雪忆家园兄弟
作者：阮大铖
朝代：明
体裁：五言律诗

天水欲无色，何知江雪深。帆开洲渚路，客领雁鸿心。霁帙翻虚幌，寒樽媚夕林。故园吟赏意，此际入孤琴。
汤尔胄徐宜生俞其章詹在右携樽汎宛溪相送
作者：阮大铖
朝代：明
体裁：五言律诗

烟草微何际，舟行绿渐开。还听溪路响，良友复能来。夏浅萤初兆，渔恬鹭不猜。清樽演华月，放溜遂忘回。
汤汇茹阎朴弥夜坐·其一
作者：阮大铖
朝代：明
体裁：五言律诗

独往存微尚，寒山云正深。感君赍镜具，长话至钟音。露响琴开夜，烟衰月到林。今宵岩下梦，知抱古人心。
汤汇茹阎朴弥夜坐·其二
作者：阮大铖
朝代：明
体裁：五言律诗

一笑晴檐下，壶蜂吟太纷。因推人世理，何必异浮云。野月留鸿响，高松敛鹤群。子云无别尚，头白益攻文。
汪君酬光含万长子叔集集园得髯字
作者：阮大铖
朝代：明
体裁：五言律诗

夏木秀庭色，朋樽藉此淹。移灯棋肯恕，听雨酒难廉。笑岸灯前帻，吟搜断后髯。高谭与幽意，是会侈能兼。
沈文学孚中投以诸诗词因招集赋赠·其一
作者：阮大铖
朝代：明
体裁：古风

庭有上古雪，炤我高閒心。澄晖漾岩户，寒籁喧松岑。拥絮短檐间，山酒聊自斟。君从梅花隙，寄我琼华音。宛然五杂组，不异双南金。天外倚长剑，风前鸣玉琴。感君寻犊鼻，为君绎龙唫。妙丽而清扬，其旨高复深。
沈文学孚中投以诸诗词因招集赋赠·其二
作者：阮大铖
朝代：明
体裁：古风

野雪耀川涂，孤舟滞江次。未若坐高馆，柮榾煮奇字。门雀啾啾鸣，杖藜君已至。上堂揽鹴裘，交谈抉鸿秘。君才压江涛，秋声撼天地。复如两高云，舒卷向晴翠。平生明圣湖，游目未尝肆。觌面接清音，廓然通大义。使余枯澹心，坟起不能置。华月晕冰轮，空香袅清吹。相感在虚无，笑共梅花醉。
沉香亭·其一
作者：阮大铖
朝代：明
体裁：七言绝句

海棠长睡不曾醒，浓艳馀香尚有亭。亭北梧桐滴秋露，游人莫唱雨淋铃。
沉香亭·其三
作者：阮大铖
朝代：明
体裁：七言绝句

名花零落野花开，秋径犹飞峡蝶来。寂寂孤亭明月转，更无人报打毬回。
沉香亭·其二
作者：阮大铖
朝代：明
体裁：七言绝句

巫山云雨散如烟，亭树含霜秋可怜。莫向马嵬问消息，黄花特似洗儿钱。
沉香亭·其四
作者：阮大铖
朝代：明
体裁：七言绝句

为忆云鬟捧砚时，高悬醉笔写乌丝。欲知宫锦人何在，秋草寒蛩采石祠。
河汉吟
作者：阮大铖
朝代：明
体裁：乐府曲辞

坐久望河汉，高高安可穷。草露气象交，柯条贯微风。徘徊于此间，喟叹从中起。仙人不可希，迁化谁当已。惟须饮美酒，坐使肌容泽。被服纨与裘，敖游肆娱悦。林深夜以静，鹿鸣何呦呦。离群而索居，在野空相求。同心有佳人，遣世称窈窕。皎如云间月，臭若三春草。我无鸿雁翮，枉用怀奋飞。相思弹玉琴，终夜流清徽。迢迢河鼓星，灵会繇来晚。寄言天上人，努力进牛饭。
泊丹阳先柬来初学宪·其一
作者：阮大铖
朝代：明
体裁：五言律诗

秋灯恬客思，梦路入清都。是地仙云汇，兼君高尚殊。寒塘鱼自媵，宿莽雁相娱。持此招黄绮，青山胜所逋。
泊丹阳先柬来初学宪·其二
作者：阮大铖
朝代：明
体裁：五言律诗

静会成连旨，孤琴讵浪寻。閒猿怀峤切，夕鸟就烟深。媚屐山当庑，延樽月在林。投君无异物，狂啸与清吟。
泊天门寄元甫
作者：阮大铖
朝代：明
体裁：五言律诗

别意无持赠，寒香屿屿通。舟痕开积雪，梦路察飞鸿。是地栖帆月，前期对酒峰。此情入琴理，莫藉古人同。
泊宝应
作者：阮大铖
朝代：明
体裁：七言律诗

河伯鳞鳞似可招，苍烟窈窕集兰桡。渚田野鹤长栖露，水驿荒鸡自报潮。遥夜不胜闻怨笛，三星相与共寒舠。悬知淮海无多路，小酌聊为散郁陶。
泊李阳河
作者：阮大铖
朝代：明
体裁：七言律诗

春阴野泊念江寒，红烛青帘照鹖冠。听雨渐知农务动，乘桴聊取酒程宽。灯馀伐鼓人何静，觞止鸣鸡醉已安。霁视群星尚无恙，少微历历挂渔竿。
泊荻港柬方都阃龙望
作者：阮大铖
朝代：明
体裁：七言律诗

词赋繇来重两都，时危笑掷出关繻。燕台已市千金骨，虎子能弯五石弧。月幕吹笳临画戟，秋舲击汰动寒菰。东来烽火腾新警，片石祁连未遗孤。
泊采石迟郭侍郎金溪不至感忆
作者：阮大铖
朝代：明
体裁：古风

孤舲倚山翠，木叶静可数。微风入清夜，海月渐遥举。佳人隐秋花，琴樽昵何许。幽禽响高树，恬鱼击寒渚。所得良自然，异患复何侮。开烟无弱帆，蹈药见贞屦。怀哉终古人，智仁洵有取。
泊青溪柬铜陵崔明府
作者：阮大铖
朝代：明
体裁：古风

秋江閒可涉，露盛香未已。枉渚既搴目，繁华亦因沚。沿波弄逸棹，采采向谁是。循藻审鱼乐，闻歌察缨理。青山列遥岸，月下弦声起。屣逝琴且荒，重觏兹邦美。江村植丰菊，山氓刈馀黍。服义绝讼萌，归仁集遐趾。令誉崇笙簧，嘉言备芳醴。何藉庞参军，从君自兹始。
泊鲁江同殷徵卿程搏仲夜酌
作者：阮大铖
朝代：明
体裁：五言律诗

客思原无际，春洲绿更荒。鱼苗沿岸罶，蚕妇满提桑。溪草吹香暗，樯灯照雨凉。孤踪藉朋好，小酌野情长。
洮州健儿行
作者：阮大铖
朝代：明

洮州健儿骑大马，道逢高轩不肯下。击鲜赌酒刲牛羊，刍粟纷纷掠原野。头白老翁驱负薪，小姑小妇令抱衾。酣歌大嚼意不足，抽刀横索床头金。吁嗟乎此曹虓豁悿于虏，芥虿尸僵目还弩。毡裘未扫板屋空，万户千村泪如雨。丑奴螳臂逆颜行，海西烽火明辽阳。若斩楼兰报天子，士女何惜倾壶浆。所嗟此曹朝气索，鞲鹰一饱不复搏。可能鸣剑驰伊吾，未必据鞍誇矍铄。摐金伐鼓闻雷坪，高牙大纛呼将军。坐看部曲择人肉，充耳衔枚如不闻。
洮州健儿行
作者：阮大铖
朝代：明
体裁：古风

洮州健儿骑大马，道逢高轩不肯下。击鲜赌酒刲牛羊，刍粟纷纷掠原野。头白老翁驱负薪，小姑小妇令抱衾。酣歌大嚼意不足，抽刀横索床头金。吁嗟乎，此曹虓豁惨于虏，芥虿尸僵目还弩。毡裘未扫板屋空，万户千村泪如雨。丑奴螳臂逆颜行，海西烽火明辽阳。若斩楼兰报天子，士女何惜倾壶浆。所嗟此曹朝气索，鞲鹰一饱不复搏。可能鸣剑驰伊吾，未必据鞍誇矍铄。摐金伐鼓闻雷坪，高牙大纛呼将军。坐看部曲择人肉，充耳衔枚如不闻。
海门·其一
作者：阮大铖
朝代：明
体裁：五言律诗

海门何竦峙，灵异顿移情。定有鬼神集，长闻风雨声。閒身如鹭立，寒思并潮生。穆穆观元化，高深未可名。
海门·其二
作者：阮大铖
朝代：明
体裁：五言律诗

开拆天波处，神功讵可寻。自然洗尘杂，兼不有身心。广汐晦沙路，回风翻石林。谁堪空碧际，一响少文琴。
淮南词·其一
作者：阮大铖
朝代：明
体裁：乐府曲辞

青青河畔柳，摇荡独何心。流烟向芳草，吐叶与春禽。
淮南词·其七
作者：阮大铖
朝代：明
体裁：乐府曲辞

小妇进屈卮，冰盘勤阿姊。歌舞满名倡，不解谁作使。
淮南词·其三
作者：阮大铖
朝代：明
体裁：乐府曲辞

青丝络玉壶，十千何足道。小立垆边人，拗得花枝好。
淮南词·其九
作者：阮大铖
朝代：明
体裁：乐府曲辞

谁言估客愁，歌吹彻清晓。双向曙窗眠，欢闻乌臼鸟。
淮南词·其二
作者：阮大铖
朝代：明
体裁：乐府曲辞

淮水摇空绿，草色欲谁际。情随极目来，旋与风香逝。
淮南词·其五
作者：阮大铖
朝代：明
体裁：乐府曲辞

楼头玉手垂，立马娇不发。少妇逢健儿，目成若相龁。
淮南词·其八
作者：阮大铖
朝代：明
体裁：乐府曲辞

袨服鸣金鞭，驰射春风中。弯弧贯双兔，回手接归鸿。
淮南词·其六
作者：阮大铖
朝代：明
体裁：乐府曲辞

花底捉迷藏，灯前擒社虎。非止媚心情，大可持门户。
淮南词·其十
作者：阮大铖
朝代：明
体裁：乐府曲辞

一掷紫骝马，再掷珊瑚树。男儿好作健，意气堪谁负。
淮南词·其十一
作者：阮大铖
朝代：明
体裁：乐府曲辞

参星夕以中，杏花开复落。旷野无牛羊，渚田立閒鹤。
淮南词·其十二
作者：阮大铖
朝代：明
体裁：乐府曲辞

春湖水草阔，疏星动鱼罶。捞虾拌餔糜，渔苗税何有。
淮南词·其四
作者：阮大铖
朝代：明
体裁：乐府曲辞

杂英绕春甸，杜若吹还香。香多不解怜，为怜采路长。
淮海舟行感所见·其一
作者：阮大铖
朝代：明
体裁：五言律诗

萧晨浮泽国，极目感心魂。湖白几群鸟，烟青何处村。残篱通水雾，高树挂潮痕。民事嗟劳止，离忧未敢论。
淮海舟行感所见·其二
作者：阮大铖
朝代：明
体裁：五言律诗

鱼龙连野哭，烽火满车书。饮羽亦何补，乘桴安所如。劳歌传草木，遗孑入樵渔。天运迨阴雨，谁言燮理疏。
淮海舟行留歌儿于湖阴奏伎
作者：阮大铖
朝代：明
体裁：五言律诗

江南春欲半，汝往预莺歌。不共扬州梦，其如芳草何。卷衣筝语细，垂手舞风和。莫整优旃调，愁思动绮罗。
淮阴赠蔡游戎生府
作者：阮大铖
朝代：明
体裁：七言律诗

任城昔问何其夜，淮海今逢宛在人。不耐折腰宁讶黜，苟能存舌莫忧贫。剑辞蜀徼风尘色，瓮贮兵厨曲米春。散发钓鱼无不可，繇来熊梦到垂纶。
渡易水同衷朴瑕仲旅酌
作者：阮大铖
朝代：明
体裁：七言律诗

风过易水尚萧萧，古柳巑岏发短绦。茅屋数椽成小聚，土杯一醉买春醪。危桥剩雪迟驱马，野戍团烟隐佩刀。却忆江南好风景，酒帆高趁石门潮。
渡江访史年翁荩卿先生
作者：阮大铖
朝代：明
体裁：古风

结交四十载，所阅匪一端。各抱太古心，要约胡繇寒。植身并乔柯，吐论踰幽兰。出处惟其时，一以道自安。念君谢尘黻，高卧邗江干。素月炤书屋，杂花浮渔竿。长谣不知疲，樽酒閒自殚。一水隔芙蓉，搴采何其难。努力乘归潮，击汰鸣风湍。上堂陈跽拜，执手详悲欢。泠泠玉壶心，相赠如可飧。愿言蹑高霞，使作鹓与鸾。长揖礼松乔，求授补脑丹。倦憩若木枝，饥食青琅玕。纷纷浊世人，腥腐何足观。
温直指澄虚不见枉以书代讯赋答·其一
作者：阮大铖
朝代：明
体裁：七言律诗

寒莎幽筱满墙东，短布岑牟筑自工。径冷已无堪薙草，秋深安有不飞蓬。泽分章贡谁能禦，岳动天都未敢雄。自是清霜群品肃，故人合避使君骢。
温直指澄虚不见枉以书代讯赋答·其二
作者：阮大铖
朝代：明
体裁：七言律诗

初服栖迟即主恩，离居未敢赋招魂。云蜺尚帅飘风驾，薜荔曾无旧雨喧。雁汊渔灯然夜浦，龙山社鼓响秋村。乐郊即墨真堪拟，孤躅烦君达帝阍。
游三山竟赋谢白于缉汝四如损之
作者：阮大铖
朝代：明
体裁：古风

兹游趣咸备，不惰复不喧。似略山水肤，直探元化源。扬舲采石华，越嶂窥云根。携汰潜鲔出，摘叶閒猿翻。樽嗣竹林香，饭窃桃花痕。此非群贤力，兴尚何由敦。造物固我与，人事亦攸存。即境遂忘辨，税驾聊一言。山翠湿行李，川气擂心魂。五岳青濛濛，努力长加餐。
游三山还宿定水庵
作者：阮大铖
朝代：明
体裁：五言律诗

三山纵烟驾，息息领清机。此夕灯前影，还栖竹下扉。苇衰渔梵出，潮集雁声微。一定空江梦，诸云识所归。
游仙诗寄鹿庵相国·其一
作者：阮大铖
朝代：明
体裁：古风

楼桑有鸿隐，抱犊耕芝田。一谢尘冕欺，蚤悟长生传。白云手自锄，青山朝对眠。游值若木憩，饥吸沧海烟。有时排空虚，亲受王母诠。使作尽青童，毛女尤婵娟。仙音固缭绕，流铃亦铿然。頫视虹綵下，丘垤何连蜷。桂树蠹不实，薤叶光且鲜。哀哉下土人，寿命无一延。生为霜露欺，死乞鸢乌怜。
游仙诗寄鹿庵相国·其二
作者：阮大铖
朝代：明
体裁：古风

桴居立烟外，苍苍远人迹。野坼南浦青，檐挂西山碧。此中有至人，终年修羽翮。勤翻玉斧书，慵发金縢策。壑泉床下鸣，崖乳窗间滴。空潭春雨过，百药苗盈尺。沮溺谁能然，箕颍亦堪斥。不识丹箓中，可注天台客。玉篴弄江花，清琴响寒汐。愿骑海鹤来，嗷嗷呼白石。
游青山还将下金陵柬谢郡伯郑楚石令君吴青岳并乞葺供奉祠垣·其一
作者：阮大铖
朝代：明
体裁：七言律诗

溪上烟含树树棠，江鸥野客共回翔。官厨不匮胡奴米，幸舍长传列子浆。壑定鱼龙閒媵月，天高鸿雁细排霜。兹游最是抒怀事，特祝青山一瓣香。
游青山还将下金陵柬谢郡伯郑楚石令君吴青岳并乞葺供奉祠垣·其三
作者：阮大铖
朝代：明
体裁：七言律诗

山桂青青笑不言，天风无朕海云宽。世人置眼多鸡鹜，之子遗身已凤鸾。夜夜月华生白苧，年年春雨浴红兰。纷吾脱略能相许，只作苏门啸答看。
游青山还将下金陵柬谢郡伯郑楚石令君吴青岳并乞葺供奉祠垣·其二
作者：阮大铖
朝代：明
体裁：七言律诗

霞细松寒山鸟鸣，高祠风景似平生。村空夜送敲砧响，地暖晴看负耒耕。雀粟覆车呼不扰，鱼盐入市值都平。仙人鲸背应酣笑，为政无如此地清。
游青山还将下金陵柬谢郡伯郑楚石令君吴青岳并乞葺供奉祠垣·其四
作者：阮大铖
朝代：明
体裁：七言律诗

移文曾不费招呼，高屐轻藤手自扶。山半炊烟能映带，陇西香火未荒芜。孤亭碧叶喧松鼠，十月青霜贯木奴。尚有向南垣土缺，编筠树槿待枝梧。
湛虚勋卿以和遗民集小亭诗见示用韵赋答·其一
作者：阮大铖
朝代：明
体裁：五言律诗

春阴涵物象，虑澹酒閒倾。花气若微雨，禽言徵晚晴。林香能感屦，濑月亦尊缨。此际天俱穆，何论人世情。
湛虚勋卿以和遗民集小亭诗见示用韵赋答·其二
作者：阮大铖
朝代：明
体裁：五言律诗

不藉山阴墅，松间亦有枰。还嫌折屐浅，自负烂柯轻。饮研见驯雀，啼花无寂莺。兴来忘率略，膝上素琴横。
溪亭
作者：阮大铖
朝代：明
体裁：古风

石濑何溅溅，朝昏破青霭。云去龙居近，能使川云大。初至趣如失，稍定理徐会。涧药杂饮香，风篁渐交籁。静觉物象繁，自负逸民泰。轻衣惧溪晏，转屦值烟沛。境绝俗已殊，林灵鸟仍昧。数峰尔何心，苍苍立檐外。
滕阳道中
作者：阮大铖
朝代：明
体裁：七言律诗

官桥河畔柳垂垂，立马踌躇看古碑。处处鸡豚喧社鼓，家家儿女缫春丝。炊烟不散田文墓，握粟还寻管辂祠。薄暮千林桑柘黯，萧条井里怅吾思。
漂母祠
作者：阮大铖
朝代：明
体裁：古风

绣箙袭黄闲，膏粱馁宋鹊。当其委顿际，纤波荡鳀壑。嗟哉鸟兽失飞走，鹰隼翻遭雉媒诱。大鼎飨人人不餐，一饭沾唇复何有。淮上钓鱼长饥寒，钓而不得身亦安。双瞳炯炯谁氏子，何者为猴何者冠。乃知哀哀食进口，徒养无双好身手。王孙悔受妇人怜，亭长应浇老母酒。
潘将军太宇防皖得代代之日军民皆不能别也
作者：阮大铖
朝代：明
体裁：七言律诗

国士雄风冠石城，忧时投笔请长缨。曾提虎旅辞淮甸，直遏狼烟至虏营。楚泽黄巾为啮指，江城白羽有先声。小孤不少燕然石，蘸笔为留大树名。
潜山道中
作者：阮大铖
朝代：明
体裁：五言律诗

尽日翠微中，山舍上古风。槿为门户障，竹作水邮筒。柳密鸟呼鸟，天晴峰叠峰。女萝人不见，香雨散溟濛。
灯夕阻风芜湖舟中口占似程搏仲家衡之兄
作者：阮大铖
朝代：明
体裁：七言律诗

莫向青山忆旧庐，扁舟吟笑幸无虚。春帆着处依镫火，江雁何程畏简书。月照花林如积雪，潮生沙埠有鸣鱼。相欢共醉村旗酒，且傍香篱问索居。
灵谷再集诸衲友松下看月得寒字
作者：阮大铖
朝代：明
体裁：五言律诗

不有窥林月，宁知松路宽。池身开霁白，涧气集苍寒。逸侣既交得，清言殊未阑。特怜支与许，莫与此宵欢。
灵谷寺雨中与项司成水心言别即宿月泉庵·其一
作者：阮大铖
朝代：明
体裁：五言律诗

松境不知雨，苍寒自有声。于兹酌春酒，一为驻云旌。野鹤来衔绶，芳梅试点羹。山厨陈紫芋，何异嫩残情。
灵谷寺雨中与项司成水心言别即宿月泉庵·其三
作者：阮大铖
朝代：明
体裁：五言律诗

山窗何可寐，松雨滴空林。持此萧疏意，聊閒离别心。风泉矜静夜，灯火肃春阴。及曙觇行色，高云亦释岑。
灵谷寺雨中与项司成水心言别即宿月泉庵·其二
作者：阮大铖
朝代：明
体裁：五言律诗

慵折江门柳，醍醐就梵筵。玉琴聊一整，山翠亦泠然。犊践平莎水，鸡鸣野树烟。烦君仙掌上，龙雨给春田。
灵谷月下圣羽至
作者：阮大铖
朝代：明
体裁：古风

山月满庭树，树静山更凉。良友坐此间，幽意殊相当。澹然共茗粥，清论浮兰香。起或步松径，倦即休竹房。世人如蓼虫，习苦不自伤。漫游哂禽向，降梦俦羲皇。非君秉素心，定复嗤予狂。
烟客以水晶卮见贶系以诗赋答·其一
作者：阮大铖
朝代：明
体裁：五言绝句

大冶结瑶冰，善手斸寒玉。绿蚁若浮空，光气自为烛。
烟客以水晶卮见贶系以诗赋答·其二
作者：阮大铖
朝代：明
体裁：五言绝句

抚菊引华卮，因思贻者美。报以玉壶心，明蟾照秋水。
焦山
作者：阮大铖
朝代：明
体裁：七言律诗

东南浩劫此虚无，欲抗朝宗岛势孤。一勺人天穷眺听，六时潮汐有荣枯。林深山鬼招难见，壑静秋龙睡可呼。却笑焦君名未避，空烦指点到寒芜。
独漉篇
作者：阮大铖
朝代：明
体裁：乐府曲辞

独漉独漉，水深泥浊。止邪心则苦，�繂弩渝何所舞，东方未明车班班。姹女而冠工数钱，枯鱼连索飞上天。天色朝苍苍，暮霏雨。丞卿盱视当鼓前，局蹐小儿不得语。
猛虎行
作者：阮大铖
朝代：明
体裁：乐府曲辞

虹下垂，梁之甫，蟠溪赪虺怒如虎。喷礴天狼骄水弩，行晖黯黯不可指。孰可犯冠，莫匪蝉緌，莫匪范。扶桑不旦嘅在余，东海男子长欷歔。芳树岂不蠹，黄雀将安居。乃公食采丹木实，峚阳笑语閒咥咥。
王宫詹觉斯病愈同方坦庵何蓉庵移酌至署中·其一
作者：阮大铖
朝代：明
体裁：五言律诗

知君坐山阁，琴响弄潺湲。霜草白延梦，云松青荫颜。翻书寒竹下，舂药野畦间。想见端居日，夔龙亦未閒。
王宫詹觉斯病愈同方坦庵何蓉庵移酌至署中·其二
作者：阮大铖
朝代：明
体裁：五言律诗

饵菊谋身健，尧天梦所存。定知公衮召，早晚动金门。月静嵩猿叫，霜严岭鹤翻。好缄忧国泪，一报拟山园。
王式之招饮赋
作者：阮大铖
朝代：明
体裁：七言律诗

君谋芝朮我乡园，奇字经时问缺然。閒遂引人超苦海，贫还有客赋甘泉。篱门露白藤萝月，草阁灯青橘柚烟。此际纵难修禊事，咏觞不让永和贤。
王梅和使君督运北行便还沧洲遥赋帆园之胜兼以志别·其一
作者：阮大铖
朝代：明
体裁：七言律诗

名园卜筑瞰澄瀛，药畹芝房次第成。径有筼筜留啸处，棹闻桃叶和歌声。岫从碣石云长戏，楼对津门月细生。鹤氅翛然自冰雪，沧浪宁藉濯华缨。
王梅和使君督运北行便还沧洲遥赋帆园之胜兼以志别·其二
作者：阮大铖
朝代：明
体裁：七言律诗

九子春云绕接䍦，閒情遥与碧萝期。为监天府牙樯粟，暂赌山阴草墅棋。竹里长宜明月照，兰亭未许永和私。悬知斗酒陶然后，定忆江南似习池。
王梅和方伯督运旋书讯赋谢·其一
作者：阮大铖
朝代：明
体裁：七言律诗

佶佶戎车洵水东，万方飞挽佐肤公。汉家粟转三天上，公衮歌腾九罭中。骑竹秋田喧士女，沛乘江路导霓虹。圃臣于野群凫雁，乐岁同矜捃拾丰。
王梅和方伯督运旋书讯赋谢·其二
作者：阮大铖
朝代：明
体裁：七言律诗

凉风催叶下空林，謇謇难为梁甫唫。宛有疏麻问荒筑，遂临秋水奏孤琴。天高九子青霞吐，云涌三茅绛羽深。延伫江潭问江月，宵寒宁禁鹤鸣阴。
瓜埠月下舟行有怀潘木公
作者：阮大铖
朝代：明
体裁：古风

澹月写空水，微烟绵夕林。于此理閒楫，憺然生远心。臻响蒲苇肃，吹寒霜露淫。何以役虚无，援琴閒所钦。海气千里白，苍青竦遥岑。飒然风雨蟠，吐高而含深。古处不可夷，浩思焉能任。
甄司寇锦石蔡司空元冈招饮感赋·其一
作者：阮大铖
朝代：明
体裁：七言律诗

洞门桃李接馀晖，谏猎归来自采薇。圣世夔龙看并驾，沧江鸥鹭已忘机。一樽对酒雁初至，高馆张灯叶又飞。回首风云如梦路，持螯炊黍莫相违。
甄司寇锦石蔡司空元冈招饮感赋·其二
作者：阮大铖
朝代：明
体裁：七言律诗

极目风烟莽未休，陵园草木迥含愁。烦君力舞阶前羽，及我身閒濑上裘。霜弱晚香绵药畹，烟深横笛响渔舟。野夫更策乌藤杖，台上追随览凤游。
用韵和王计部界庵脩禊诗
作者：阮大铖
朝代：明
体裁：古风

冶城秀春云，河柳日以舒。悦此烟中禽，关关鸣我庐。含香有俊人，清誉腾璠玙。閒种乌衣花，倦枕梁园书。奇服揽芳荪，鲜韵标芙蕖。芳醴既延酌，嘉宾复连裾。众绿醉香光，修竹如未徂。余方理荒畴，百药手自锄。永怀兰亭欢，未副柴桑舆。薰风拂琼树，字字来华予。脱巾漉松醪，整钓翻荷鱼。何当辟径苔，旦夕回高车。
用韵答中州游文学见投·其一
作者：阮大铖
朝代：明
体裁：七言律诗

拥肿聊存樗栎年，草堂猿鹤有因缘。门迎谢譓閒中月，杯泛陶公醉里天。炊釜自矜牛饭熟，接舆空有凤歌传。江城愿得销戎马，吾道经锄亦自贤。
用韵答中州游文学见投·其二
作者：阮大铖
朝代：明
体裁：七言律诗

时情蜀道未云难，岂有修纶学钓磻。春雨不堪愁里听，江云如向梦中看。招莺烂熳花千树，款鹤萧寒竹数竿。禊后牛衣浑未解，高眠犹复似袁安。
用韵答周安期见访
作者：阮大铖
朝代：明
体裁：七言律诗

卜筑青溪隐意深，萧萧蒲苇领秋音。闭门自整登山屐，置酒长输卖赋金。六代几曾成往昔，孤筇谁与限登临。将君长揖三茆客，霜满烟平若可寻。
用韵答孔文麟
作者：阮大铖
朝代：明
体裁：七言律诗

门寒不过魏其侯，水落霜酣钓未收。托志尚平宁讳健，携家陶岘可称浮。披裘不结怀金梦，衣绣全蠲入庙忧。蒿下啾啾吾老矣，看君六翮御高秋。
用韵答方伯吕见讯山中
作者：阮大铖
朝代：明
体裁：五言律诗

起卧寒云外，身閒梦亦然。君诗还念我，予意已忘天。听雀噪荒树，驱牛耕野烟。何时策高屐，良话敌山泉。
用韵答程计部稚脩
作者：阮大铖
朝代：明
体裁：七言律诗

晴皋蘅杜绿将宣，纫佩惭居众嫭先。酿秫不空彭泽罍，诛茆聊结杜陵椽。诗书古处风无改，饮啄农臣兴亦偏。携取玉琴弹楚调，潇湘碧月为君还。
用韵答胤平见怀即送其江上还朝
作者：阮大铖
朝代：明
体裁：五言律诗

解薜还云陛，臣情恋阙深。曙鸡江馆梦，烟鸟故园心。视草宫英舞，鸣珂禁月临。因君幽思破，霄汉入荒吟。
用韵答蒋子卿见访石巢·其一
作者：阮大铖
朝代：明
体裁：五言律诗

烦暑交蒙虑，因君镜太清。悠然良话吐，何异石泉鸣。潜藻鱼争跃，巢松鹤亦迎。篱根指微绿，还悟菊苗生。
用韵答蒋子卿见访石巢·其二
作者：阮大铖
朝代：明
体裁：五言律诗

藤阴衔石户，难许世人寻。有嫭纫芳草，令予弹素琴。古怀凝岳雪，灵语掩钟音。今夕柴荆月，为君碧更深。
用韵答薛比部谐孟·其一
作者：阮大铖
朝代：明
体裁：七言律诗

汗漫长怀若士行，负舂聊结五噫情。陶彭泽酒碧无恙，谢太傅山青自横。野竹箨稀风细解，池花烟破月初平。与君澹枕松间石，广武同嗤异代名。
用韵答薛比部谐孟·其二
作者：阮大铖
朝代：明
体裁：七言律诗

水亭吐月宛然秋，彦集何殊名岳游。草圣争传青李帖，芸香不散白云楼。官閒鹤峤宾长至，句就鸡林贾竞求。别后搴诗胜兰芷，一时梧竹让清幽。
用韵答陈同年平若见赠·其一
作者：阮大铖
朝代：明
体裁：七言律诗

江云偏向石头宽，六代青山倚醉看。林下壶觞长藉竹，幽人睇笑每吹兰。遗身久已超蛮触，影息何烦集射干。不学河间张内史，归田梁甫赋艰难。
用韵答陈同年平若见赠·其二
作者：阮大铖
朝代：明
体裁：七言律诗

秋草虫啼野寺门，相从尽日倒山樽。閒行潭水心踰远，高枕峰霞梦亦尊。南舍衣裳晴可曝，东行象纬夜难昏。何时放策淩天姥，芝朮将君细讨论。
用韵答陈潜山蝶庵见赠·其一
作者：阮大铖
朝代：明
体裁：七言律诗

天柱春云映道南，辛盘生菜与同甘。藜分太乙烟相织，花割河阳露并酣。鸡肋都忘三见已，鸥群未觉七难堪。剪灯细品千秋雪，稷下应无此夕谭。
用韵答陈潜山蝶庵见赠·其二
作者：阮大铖
朝代：明
体裁：七言律诗

凤雀封中戾羽勤，山书小篆纪神君。五丝蜀锦臻华制，一掷胡琴领艳闻。晴峤白从危雪吐，春杯碧为小香分。吟馀仙影无烟火，碎剪巫山寸寸云。
用韵酬何蓉庵见怀
作者：阮大铖
朝代：明
体裁：七言律诗

冶城吟眺约难寒，无那卿云挂钓竿。避地岂能忘曲突，故人烦与问加餐。愁中见月难闻笛，句里含香不让兰。尚有献花岩上菊，秋篱载酒与同看。
用韵酬史弱翁见访·其一
作者：阮大铖
朝代：明
体裁：五言律诗

荒庐容抱膝，楚楚阅公卿。秋黍自然熟，山厨何所营。露花垂枉渚，月树隐高城。此际重携手，幽吟细细生。
用韵酬史弱翁见访·其二
作者：阮大铖
朝代：明
体裁：五言律诗

皖上风烟满，因之废远游。麦鱼艰捃炙，花鸟入离忧。祗益衔枯石，谁能抑横流。新亭磐礴地，近泪不堪收。
用韵酬吴明府闇生
作者：阮大铖
朝代：明
体裁：古风

至人遗外虑，花药闭閒房。置身如孤云，岩壑善所藏。龙蛇蛰且深，鸟雀庐亦荒。钟山春雨来，庭竹森琅琅。紫葛翳石壁，绿蒲冒芳塘。玉琴中夜弹，其声清以扬。感彼茆真君，授之补脑方。竦体排昆崙，云海空茫茫。沧溟露龟坼，精魄临鹤乡。饥擘绥山桃，渴浮华顶浆。世人逐腥腐，有如秋萤光。富贵岂相贯，年随时运翔。招之不可回，徒令增慨慷。
用韵酬纪文学伯紫
作者：阮大铖
朝代：明
体裁：七言律诗

望衡如复接清尘，避地犹矜有健身。词赋拟君为玉斧，声闻赖以转金轮。人其如菊师彭泽，笔可为耕代子真。欲与雒阳分涕泗，眼中年少更何人。
用韵酬达旨上人过访
作者：阮大铖
朝代：明
体裁：七言律诗

洞门残炤捲苍藤，苔上摩娑佛字曾。一锡远经牛首路，孤峰共对鸟巢灯。身将枯木销诸业，舌即莲花转大乘。今夜问君岩下梦，石梁寒瀑雪层层。
田野
作者：阮大铖
朝代：明
体裁：四言诗

肃肃田野，矫矫修林。畼雨夜涤，山气朝深。婆娑一室，有觞有琴。弄琴衔觞，爰写我心。田野肃肃，修林矫矫。村静鸣鸡，天长归鸟。明月宵盈，轩墀净皎。偶影其间，群象载悄。迢迢星宇，夜境其幽。虫声喓喓，若或相求。园列静待，杂籁交流。我思君子，饥劬曷酬。良夜有灿，良辰有撰。霞冠鲜姿，飙回馀善。与子游般，期罔或倦。岂无他人，怀我亲串。
田间即事·其一
作者：阮大铖
朝代：明
体裁：五言律诗

偶然适田野，目寓心且欣。树树鸣黄鸟，村村屯白云。牛閒戏陂水，鹭立定波纹。馌妇闻相语，秧深似欲分。
田间即事·其二
作者：阮大铖
朝代：明
体裁：五言律诗

农家事勤动，形苦神则閒。十亩但求穫，馀情何所关。萤争将暝树，月展欲晴山。何事长天鸟，翩翻尚未还。
田间杂兴·其一
作者：阮大铖
朝代：明
体裁：古风

理策赴秋山，山远趣弥殷。其中岚彩积，不异城市氛。来往巾㠷间，知是何峰云。隔溪见草堂，依依散斜曛。禾黍被前坂，树下牛羊群。入门喜僮仆，能令四体勤。遥泉上桔槔，爨室资斧斤。东园花木稠，药畹次第分。泠泠修竹枝，万叶摇清芬。饮此青翠光，使我心颜醺。挥手谢时哲，吾庐吾已欣。山木笑徒寿，馀情何足云。
田间杂兴·其三
作者：阮大铖
朝代：明
体裁：古风

云厚天色淡，秋山带馀暑。鸠弄春巢鸣，润上前楹础。芒芒荷蓧翁，归来向牛语。南湖雨气白，指点约畼墅。妇子各纷纭，禾稻安其所。散步衡门前，悦此好情绪。旸雨信有徵，动息谙古处。池藻泛群鸭，林果抱山鼠。物性谁不耽，悠悠莫为圉。开帙对古人，引杯酌芳醑。松菊繇来佳，吾亦识所侣。
田间杂兴·其二
作者：阮大铖
朝代：明
体裁：古风

屋前树榆柳，屋后树松柏。匪徒资荫翳，实以延土脉。我居安且和，作息俾无斁。敦此井灶常，力彼塍圃获。丘麻相历乱，田秫载狼藉。鶗鴂日以鸣，我心顾反怿。酒滴山厨香，衣缝秋雨夕。晨起望前山，林楚净寒碧。举觞集邻老，笑言动巾帻。薄暮闻田中，遥遥来下泽。谁云翟公门，鸟雀乃如客。
田间杂兴·其四
作者：阮大铖
朝代：明
体裁：古风

结室面东湖，风来湖水香。随意采菱舟，夤缘洲渚傍。香静月色吐，清辉照中堂。澹澹萤火流，泠泠竹露光。络纬抱花啼，啼声亦何长。邻女弄秋梭，竟夕灯火张。晚田虞不给，馀布易我粮。聊以赡儿女，非为成衣裳。感此劳者情，终夜为徬徨。湖波岂不艳，菱叶亦以芳。刺多泥复深，采采中怀伤。
甲戌元旦
作者：阮大铖
朝代：明
体裁：七言律诗

耆旧何非万历民，龙飞辑瑞忆兹辰。四门共集夔龙履，九服无闻甲马尘。世事顿惊桑海燥，春谋渐与黍畴亲。陶然自炙屠苏酒，笑阅梅花岁岁新。
界首晓发
作者：阮大铖
朝代：明
体裁：五言律诗

荒鸡何喔喔，枕上度流澌。自抱风霜感，难违潮汐期。寒情尊酒颂，野力健渔丝。忍兴迟春草，搴芳畅所思。
留别大方豹叔·其一
作者：阮大铖
朝代：明
体裁：五言律诗

谷口暂相别，忆君魂梦劳。汲泉井花湿，映讽雪痕高。山鹤衔奇字，秋鹑恋缊袍。明时当侧席，莫便注离骚。
留别大方豹叔·其二
作者：阮大铖
朝代：明
体裁：五言律诗

寒知罢采薇，岁晏偃荆扉。腊酒熟自酌，江花春又飞。对之理吟啸，可以谢轻肥。日夕山园瞑，烟中听鸟归。
留张图南小饮观其绘事·其二
作者：阮大铖
朝代：明
体裁：五言律诗

圆神通百卉，触手春风开。若有凫鱼戏，惊看蜂蝶来。轻丝飏碧落，微毳点苍苔。晴向山窗下，摩挲日几回。
病中觉斯宫詹见存赋谢
作者：阮大铖
朝代：明
体裁：古风

穷巷如层岑，卧疴对幽竹。耳目颇无妄，心神亦咸肃。故人王夫子，卿云待华木。温词屡见怀，高驾复何速。采隐录葵藿，友声略鸡鹜。萌情宛若春，惠言讵如束。何用酬清机，松风沛寒屋。凿冰炊潜鱼，山厨酿应淑。赖有钟陵云，亭亭纵閒瞩。
病中谢孩未侍御招饮
作者：阮大铖
朝代：明
体裁：古风

閒居罕杂应，冀此疾患蠲。故人倾美酒，要酌霜灯前。孤趣抗名岳，清论如寒泉。娱我以图史，顿使身心妍。于焉动浮想，指顾风云贤。鼎食向积薪，剑佩趋冰渊。六鳌所奠处，地漏天且穿。祗以与其忧，畴能补其偏。君言洞大道，浩笑因连蜷。富贵多苦辛，愚贱诚饶便。楩楠与樗栎，何者终天年。蒙庄欺我哉，其然岂其然。
病中郦公露过论诗·其一
作者：阮大铖
朝代：明
体裁：五言律诗

高枕豆花雨，孤莺啭竹扉。与君清论展，更觉世情违。绿酒樽中满，黄精岩下肥。相携共茗粥，且为解絺衣。
病中郦公露过论诗·其二
作者：阮大铖
朝代：明
体裁：五言律诗

云海思茫茫，高歌对此觞。请观时辈习，谁获古人狂。春涧泉声翠，秋潭月气香。见闻参此际，为与听沧浪。
病中高吏部龙门见存感赋·其一
作者：阮大铖
朝代：明
体裁：五言律诗

空园罗灌木，高枕向蝉声。自劝樽中酒，閒观世上名。水香菰米熟，山暖橘花生。努力持农圃，犹惭负圣明。
病中高吏部龙门见存感赋·其三
作者：阮大铖
朝代：明
体裁：五言律诗

世情何处识，江上万峰云。潮汐复何意，朝昏徒自纷。鸡声红药响，猿啸绿溪闻。终欲辞家去，长携晨肇群。
病中高吏部龙门见存感赋·其二
作者：阮大铖
朝代：明
体裁：五言律诗

蓬门枉知己，忍学野鸥飞。力疾躯弥善，谭言俗所稀。野苔延蛤路，深草曳牛衣。笑指山篱菊，邻秋叶渐肥。
癸酉元日
作者：阮大铖
朝代：明
体裁：七言律诗

高卧籧籧物外身，岩居不问岁符新。梵钟遥报青门曙，竹里欣违紫陌尘。梅柳定为春酒放，雨旸好向老农匀。山云旦旦多佳气，绚素何烦太史陈。
登摄山顶共用影字
作者：阮大铖
朝代：明
体裁：古风

石竹蔽山窗，人閒卧长永。信宿于此间，幽意薄能领。秋怀旷难持，又欲越松岭。鸟飞花路殊，云切药房冷。高界意谓尽，霁心有馀骋。庑下踏峰霞，窗前察帆影。深会转无得，却立发孤省。始悟夜气中，此处猿声警。
登摄山顶题昙林禅室
作者：阮大铖
朝代：明
体裁：五言律诗

不知禅诵处，清磬鸟巢悬。百药延春气，群峰侍法筵。澹游如阅梦，空虑直宾烟。日暮松风起，云霞共谡然。
登蛾眉亭
作者：阮大铖
朝代：明
体裁：五言律诗

秋矶殊静立，风水任乖违。頫视见盘鹭，狂歌酬落晖。云松固无恙，英爽誓来归。夜听空江响，华鲸似欲飞。
百子山别业·其一
作者：阮大铖
朝代：明
体裁：五言律诗

谷口云深处，风传樵斧喧。岚开微辨路，林接自为村。人与山猿习，家推穑事尊。等閒门径草，眠虎迹犹存。
百子山别业·其三
作者：阮大铖
朝代：明
体裁：五言律诗

霏霏连晓暮，岚翠降檐楹。足寄东篱适，躬还南亩耕。烟霜寒日气，松栝乱溪声。笑看閒原上，山禽绕犊行。
百子山别业·其二
作者：阮大铖
朝代：明
体裁：五言律诗

生计属樵渔，兹峰深可居。响云千嶂瀑，媚水百花庐。社荐迎神酒，山藏种树书。岁寒长闭户，慵为整柴车。
百子山别业·其五
作者：阮大铖
朝代：明
体裁：五言律诗

遁迹湖山曲，遂令幽事亲。閒田晴范土，野渚静浮纶。云外闻钟动，峰前与寺邻。霜枝攒竹屋，户户等秦民。
百子山别业·其六
作者：阮大铖
朝代：明
体裁：五言律诗

瀑水当轩落，清音动草堂。衣能纫薜荔，居直割柴桑。门有流云迹，池生积叶香。尘情不到处，幽梦石林长。
百子山别业·其四
作者：阮大铖
朝代：明
体裁：五言律诗

霜坪黄叶路，不隐鹿麋踪。转谷石微却，遮门云数重。古藤閒挂月，虚壑静传钟。晚集山灯下，依依话老农。
百子山别业喜何舅悌孝廉见访因读其游匡庐诗·其一
作者：阮大铖
朝代：明
体裁：五言律诗

思君看海月，閒照薜萝心。杏苑行相待，茅斋还见寻。寒涛湓口聒，空翠石门深。一达清音理，霜途恣苦吟。